
PROGON KATOLIČKE CRKVE U BOSNI I HERCEGOVINI U 
VRIJEME KOMUNISTIČKE VLASTI (1945.-1990.) 

Ivan LUČIĆ, Zagreb 


Komunistička partija Jugoslavije držala se krajnje vulgarnog tumačenja Marxove materija¬ 
lističke filozofije i njegove teze da je religija »opijum za narod«. Prihvatili su poziv na borbu 
protiv religije i kapitalizma, koji je njezin korijen. Ta »borba« bila je vrlo daleko od »filozofske 
kategorije« i predmnijevala je najgrublji fizički sraz, zapravo fizičku eliminaciju oponenta. Da 
bi uspostavili novi sustav i učvrstili vlast koju su prigrabili po završetku Drugoga svjetskog 
rata u obnovljenoj jugoslavenskoj državi, komunisti su nastojali promijeniti svijest naroda, 
kojega su smatrali i nazivali »masom«. Prvi korak u tom pravcu bilo je uništenje ili barem 
slabljenje Crkve i nametanje ateizma. S druge strane Katolička crkva suprotstavljala se novom 
društvenom sustavu javno izražavajući svoja duboka antikomunistička stajališta. Crkva je bila 
jedini organizirani ideološki, a time i politički protivnik komunističkom režimu, koji je protiv 
nje poveo žestoku borbu. Ta neravnopravna borba često je u Bosni i Hercegovini poprimala 
oblike terora nad Crkvom i vjernicima. 

KLJUČNE RIJEČI: Katolička crkva, komunizam, Jugoslavija, Bosna i Hercegovina, Hrvati, 
represija. 


Sukob ideja i vrijednosti 

Odnos Katoličke crkve i nositelja totalitarnih ideologija 20. stoljeća bio je po svemu su¬ 
protstavljen i neprijateljski. Marksistička materijalistička filozofija, kao i Lenjinov revo¬ 
lucionarni pragmatizam, bili su izravno usmjereni protiv Crkve i religije uopće. Ideološ¬ 
ki okvir sukoba na crkvenoj strani može se razumjeti uvidom u niz papinskih enciklika 
PijaXI. Tako je, primjerice, obilježavajući četrdeset godina od prve socijalne enciklike 
pape LavaXIII. Rerum novarum, u kojoj je te davne 1891. iznesen sažetak previranja unu¬ 
tar socijalnog katolicizma 19. stoljeća, papa Pio XI. objavio 15. svibnja 1931. encikliku 
Quadragesimo anno o društvenim pitanjima. Potvrdivši opće crte nauka svoga prethodni¬ 
ka, papa je istodobno osudio individualizam i kolektivizam. Duh toga važnog dokumenta 
može se sagledati iz (i danas aktualne) rečenice: »Kao što ni jedinstvo ljudskog društva 

ne može biti temeljeno na suprotstavljanju klasa, tako ni pravedno ekonomsko uređenje 
ne može biti prepušteno slobodnoj utakmici sila.« Nakon toga objavio je encikliku Non 
abbiamo bisogno, u kojoj se odredio protiv fašističkog totalitarizma. Šest godina poslije, 
14. ožujka 1937., papa Pio XI. donio je i encikliku Mit Brennender Sorge, u kojoj je osudio 
nacistički totalitarizam, što je jako naljutilo Adolfa Hitlera pa je raskinuo konkordat sa 
Svetom Stolicom. Samo pet dana poslije, 19. ožujka 1937., papa Pio XI. objavio je enci¬ 
kliku Divini Redemptoris, u kojoj je osudio ateistički komunizam, nazvavši ga »potpuno 
izopačenim«. 1 Enciklika je donesena tijekom španjolskoga građanskog rata u kojem su 
komunisti i anarhisti ubijali svećenike i uništavali crkve. 2 

Takvo ponašanje komunista uznemirilo je Crkvu kao cjelinu, pa se posvuda upozoravalo 
na opasnost koja prijeti. U Zagrebu je 3. rujna 1939. otvorena protukomunistička izložba, 
na kojoj su prikazane fotografije gdje se vide »grozote djelovanja komunista«. Izneseni su 
brojni statistički podatci o »komunističkim divljaštvima«. Prema tamo prikazanoj statisti¬ 
ci, komunisti su tijekom španjolskoga građanskog rata uništili 25.000 crkava i kapelica i 
ubili 12.000 svećenika, među kojima i 12 biskupa. Izložbu je organizirao isusovac Tomi¬ 
slav Poglajen, a otvorio ju je nadbiskup Alojzije Stepinac, pod čijim je pokroviteljstvom 
i organizirana. 3 Konačno, tijekom, a posebno krajem Drugoga svjetskog rata, Katolička 
crkva susrela se najizravnije s organiziranim i naoružanim komunistima te s njihovom 
vlašću. Taj sraz bio je posebno dramatičan u Bosni i Hercegovini. 


Zločini u ratu i poraću 

Pripadnici različitih vojnih, milicijskih i drugih organizacija vođenih od Komunističke 
partije Jugoslavije (KPJ) ubili su tijekom Drugoga svjetskog rata i poraća najmanje 511 
katoličkih svećenika i klerika. Tijekom rata ubili su 314, a poslije rata još 118 crkvenih 
osoba. Komunisti su na križnom putu ubili 64 crkvene osobe, a na odsluženju vojnog 
roka ubijeno je još 15 svećenika ili bogoslova. Od navedenog broja, njih 184 bilo je iz 
BiH, gdje je ubijeno 136 svećenika, 39 bogoslova i sjemeništaraca, 4 redovnika laika, 
a 5 svećenika umrlo je u komunističkim zatvorima. U Banjolučkoj biskupiji ubijeno je 
11 svećenika i 5 bogoslova, a 2 svećenika umrla su u zatvoru. U franjevačkoj provinciji 
Bosna Srebrena ubijeno je 55 fratara, od čega ih je 38 ubijeno 1945. godine, 6 u razdoblju 
od 1945. do 1951., jedan fratar umro je u zatvoru, a ostali su ubijeni prije. U Hercego- 


1 Ivica ŠARAC, »Odnos Katoličke crkve u Hrvata prema komunizmu i komunističkoj vlasti do 1950. godine«, 
Fra Ferdo Vlašić vizionar i patnik, spomenica u povodu desete obljetnice smrti (1995.-2005.), Naša ognjišta, 
Tomislavgrad, 2005., str. 32-52. Više vidjeti: Heinrich DENZINGER, Kompendium der Glaubensbekenntnis- 
se und kirchlichen Lehrentscheidungen, hrsg. (prir.) Peter HUNERMANN, Herder, Freiburg im Breisgau- 
Basel-Rim-Wien, str. 1021-1038; Ivan FUČEK, »Etička kritika totalitarizma u papinskim dokumentima«, 
Obnovljeni život, vol. 51, No. 1-2, Filozofsko-teološki institut Družbe Isusove, Zagreb, siječanj 1996., str. 
107-120, na str. 109. 

2 Jure KRIŠTO, »Odjek građanskoga rata u Španjolskoj (1936.-1939.) u Hrvatskoj«, Časopis za suvremenu 
povijest, 40/2008., br. 3., str. 1033-1044. O građanskome ratu u Španjolskoj opširno su pisale hrvatske kato¬ 
ličke novine, osobito Katolički list. 

3 »Antikomunistička izložba u Umjetničkom paviljonu«, Hrvatska straža (Zagreb), 3. rujna 1939., str. 11.0 
izložbi je pisano i u Hercegovini. Vidjeti: »Protukomunistička izložba u Zagrebu«, Kršćanska obitelj (Mo¬ 
star), listopad 1939., str. 311-312. 

vačkoj franjevačkoj provinciji ubijeno je 66 fratara, od toga 55 svećenika, 8 bogoslova 
i 3 redovnika laika. Samo jedan hercegovački fratar ubijen je prije 1944., odnosno prije 
dolaska jugoslavenskih partizana. Njega su srpski ustanici ubili na Kupresu u svibnju 
1942. goine. 4 

Od ukupno trinaestorice ubijenih dijecezanskih svećenika iz Mostarsko-duvanjske bisku¬ 
pije, trojica su ubijena tijekom rata: don Ante Bakula, don Ilija Tomas i don Vide Putića 
(jedini kojega su ubili četnici, a ne partizani). Don Lovre Konjevod ubijen je u veljači 
1945. prilikom partizanskog napada na vlak, a don Marijan Vujnović imao je 73 godine 
kada su ga (zadnji dan 1944. godine) partizani strijeljali u Trebinju. Još trojica svećenika 
strijeljani su nakon što su partizani preuzeli vlast: don Martin Krešić 3. veljače 1945. u 
Gabeli, don Ivan Raguž 15. lipnja 1945. u Mostaru, a don Ante Zrno 21. lipnja 1945. u 
Dubrovniku. Četvorica svećenika: don Nikola Bošnjak, don Ante Krešimir Buconjić, don 
Andrija Majić (mlađi) i don Jerko Nuić nestali su na Križnom putu u svibnju 1945., a don 
Mitar Papac ubijen je kao zatvorenik 1951. u namještenom sudaru vlakova. Ubijena su i 
dvojica bogoslova. 5 

Ubojstva i stradanja svećenika nipošto nisu bila slučajna i sporadična, ona su najčešće 
planirana i obično praćena žestokom propagandom. Većinu njih ubili su jugoslavenski 
komunistički partizani »in odium fidei« (iz mržnje prema vjeri). Kao primjer očitovanja 
takve ubilačke mržnje može poslužiti članak iz Borbe od 8. veljače 1945., koji je prenesen 
i u trebinjskoj (mostarskoj) Slobodi. Članak je naslovljen Ustaški zlikovci u fratarskim 
mantijama, a na kraju članka piše: »Protiv koljača u fratarskim mantijama naša narodna 
vlast poduzeće potrebne mjere da našem narodu u Bosni i Hercegovini osigura miran i 
spokojan život.« 6 Članak je vjerojatno pisan 7. veljače, kada su jugoslavenski komu¬ 
nistički partizani i poubijali širokobriješke fratre. Samo nekoliko dana poslije, prilikom 
ulaska partizanskih jedinica u Mostar, ubijen je provincijal Hercegovačke franjevačke 
provincije dr. fra Leo Petrović s još šestoricom fratara. U veljači 1945., pri zauzimanju 
Širokog Brijega i Mostara, jugoslavenski partizani poubijali su 46 fratara. 7 U samostanu 
na Širokom Brijegu i njegovoj okolici ubijeno je 30 fratara, među kojima je bilo 12 profe¬ 
sora širokobriješke gimnazije na čelu s ravnateljem gimnazije dr. fra Radom Vukšićem. 8 


4 Ivica LUČIĆ, »Komunistički progoni Katoličke crkve u Bosni i Hercegovini (1945.-1990.)«, Fra Ferdo 
Vlašić - vizionar i patnik , Naša ognjišta, Tomislavgrad, 2005., str. 62-66. Usp. Tomo VUKSIĆ, »Biskup 
- predvodnik kolone svjedoka vjere«, Stolačko kulturno proljeće , Ogranak Matice hrvatske Stolac, Stolac, 

2008., str. 29-43; usp. Marijan KARAULA, Žrtve i mučenici , Svjetlo riječi, Sarajevo, 1999.; usp. Anto BA- 
KOVIĆ, »Hrvatski svećenici žrtve Bleiburga«, Bleiburg 1945-1995., Zagreb, 2000., str. 96; ISTI, Stradanja 
Crkve u Hrvata u Drugom svjetskom ratu, Svećenici žrtve rata i poraća 1941.-1945. i dalje, izdanje autora, 
Zagreb, 1994.; Baković je 2008. izdao knjigu Hrvatski martirologij 20. stoljeća, u kojoj je naveo da su u 
Jugoslaviji od komunista stradale 664 osobe iz Katoličke crkve. Baković među stradale ubraja i one koji su 
zbog posljedica mučenja u zatvoru umrli dosta kasnije. U ovome radu ipak ćemo se držati podataka o izravno 
ubijenim i stradalim svećenicima i crkvenim službenicima. 

5 Svjedoci vjere i rodoljublja. Zbornik radova o stradalim biskupijskim svećenicima u Hercegovini, (ur.) Božo 
GOLUZA, Crkva na kamenu, Mostar, 2005. Osim ubijenih i umorenih, još 14 katoličkih svećenika iz BiH 
umrlo je tijekom rata i poraća od tifusa - bolesti koja je došla s ratom. 

6 »Ustaški zlikovci u fratarskim mantijama«, Sloboda (Trebinje), br. 7 od 10. veljače 1945., str. 3. 

7 Andrija NIKIĆ, Hercegovački franjevački mučenici 1524.-1945., Franjevačka knjižnica u Mostaru, Mostar, 

1992., str. 233. 

8 Bazilije S. PANDŽIĆ, Hercegovački franjevci sedam stoljeća s narodom, Ziral, Mostar-Zagreb, 2001., str. 
215-224. 

Osmoricu fratara sa Širokog Brijega partizani su odveli i ubili u mjestu Zagvozd ispod 
Biokova, gdje su ih i zakopali u neoznačenu masovnu grobnicu. 1 ' Za grobove trideset i 
petorice ubijenih (od ukupno 66) hercegovačkih fratara još uvijek se ne zna. 10 Fra Marka 
Barbarića, osamdesetogodišnjega bolesnog i nepokretnog starca koji je ležao na smrtnoj 
postelji, partizani su odnijeli do skloništa i ubili s ostalim fratrima širokobriješkog samo¬ 
stana. I njegovo ubojstvo pokazuje kako nisu bili važni pretpostavljeni politički ili drugi 
grijesi. Za smrtnu presudu bilo je dovoljno biti svećenik ili klerik. 11 
Ni časne sestre nisu bile pošteđene stradanja: šest su ih ubili partizani, a pet četnici. Sestru 
Reginu Milas strijeljali su partizani početkom veljače 1945. u Čapljini. Nakon što su u 
veljači poubijani fratri, deset sestara iz Širokog Brijega otjerano je na kamionu do Splita, 
gdje su neko vrijeme bile smještene kod sestara Splitske provincije. Druge sestre ostale 
su u svojim kućama smještene u manje prostorije. Kuće su im nacionalizirane, a onda su 
1949. izbačene iz njih. 12 

U prvo vrijeme po preuzimanju vlasti u hrvatskim dijelovima Hercegovine, KPJ je postav¬ 
ljala povjerenike, čija je zadaća bila uspostaviti vlast, eliminirati bilo kakvu oporbu, zave¬ 
sti red i istodobno formirati partijsku ćeliju. Obično su ti povjerenici bili partizanski oficiri, 
a najčešće oficiri Odjeljenja zaštite naroda (Ozne). Slučaj ubojstva dvojice hercegovačkih 
fratara u Kočerinu, župi širokobriješkog distrikta, vrlo ilustrativno pokazuje odnos jednog 
takvog povjerenika, zapravo odnos KPJ prema katoličkom svećenstvu u Hercegovini, kao 
i metode njihova djelovanja. Dana 20. svibnja 1945. u župni stan upala je skupina vojnika 
i ubila župnika fra Valentina Zovku i njegova sestrića fra Andriju Topića, mladića koji je 
bolovao od tuberkuloze i ležao u krevetu. Partizanski oficir, povjerenik KPJ i Ozne za Ko- 
čerin. Srbin iz stolačkog kraja Danilo Pecelj, održao je sutradan na sprovodu vatren govor 
u kojem je za ubojstvo optužio škripare. 13 Što se stvarno dogodilo vidljivo je iz izvješća sa 
sastanka Povjereništva KPJ za Kočerin od 21. svibnja 1945. Sastanku su bili nazočni svi 
članovi Povjereništva. U izvješću upućenom Sreskom komitetu KPJ Mostar piše najprije 
o »bandama«, to jest o preostalim hrvatskim vojnicima koji su se krili na kočerinskom 
području i o vezama domaćeg puka s njima, te se nastavlja: »Povodom svega ovoga na 
ovaj teren došao je drugi bataljon narodne odbrane, čijeme je štabu ovo povjereništvo kao 
i sekretar ove opštine izni[o] stav fratara u samom Kočerinu kao i njihov reakcionarski 
stav, na osnovu čega je navedeni bataljon likvidirao ove reakcionare pod kamuflažom 
neprijatelja /ustaško - četničkih bandi/. Prema našeme uviđan[j]u kod naroda vlada veliko 


9 »Pronađeni ostaci pobijenih fratara sa Širokog Brijega«, Slobodna Dalmacija, 12. 4. 2005., str. 12; »Pokapao 
franjevce«, Večernji list, 14. 4. 2005., str. 6-7; »Istražni sudac obavio očevid stratišta sa 17 ljudskih kostura«, 
Slobodna Dalmacija, 15. 4. 2005., str. 7. 

10 Ante MARIĆ, Martirologij; Stradanja hercegovačkih franjevaca u Drugom svjetskom ratu i poraću, u ruko¬ 
pisu. Poznati grobovi ubijenih hercegovačkih fratara su: Široki Brijeg, fratarska grobnica u crkvi 22, Kočerin 
u mjesnom groblju 2, Čitluk u groblju Podadvor 3, Međugorje u groblju Kovačica 1, Đurmanec u Macelju, 
područna crkva Muke Isusove u Frukima 3. 

11 A. NIKIĆ, Hercegovački franjevački ..., str. 233. Usporediti: Jozo TOMAŠEVIĆ-KOŠKA, Istina o ubijenoj 
gimnaziji, vlastita naklada, Zagreb, 1997. 

12 Ancila Marija BUBALO, »Provincija od II. svjetskog rata do godine 2001.«, Školske sestre franjevke, Pro- 
vincijalat Školskih sestara franjevaka Mostar, Zbornik »Kačić« Split, Mostar-Split, 2002., str. 103-116; T. 
VUKŠIĆ, »Biskup - predvodnik kolone svjedoka vjere«, str. 32. 

13 Karlo ROTIM, Žrtvoslov Širokog Brijega u Drugom svjetskom ratu i poraću, Mostar, 2000., str. 331-332. 

ožalošćenje, mada je kroz narod prosvirano da su to učinile ustaško - četničke bande, a o 
čeme je dokumentovala i fratarska sluškinja da su na njima bili ustaško - četnički grbovi. 
Narod povodom ubijstava ovih fratara po svim uviđanjima, stoji u suprotnom mišljenju 
naše propagande. Po ovoj tački uzeti su zadatci: da se održi zbor na sahrani ovih bandita, 
preko kojega će se ukazati narodu na zlodjela ustaško - četničkih bandi, kao i preko daljih 
konferencija ukazivati na reakcionarski posao, raskrinkavati ih, to na osnovu kojih će se 
dokumenata govoriti o bratstvu i jedinstvu.« 14 

Iz korespondencije (i svađe) između Vojislava Pecelja, majora JNA u penziji, i njegova ro¬ 
đaka Danila Pecelja, već spominjanoga nekadašnjeg povjerenika KPJ i Ozne na Kočerinu, 
a poslije čelnika »Saveza udruženja boraca narodno oslobodilačkog rata« (SUBNOR-a) 
u Ljubinju, koja je vođena tijekom 1988. godine, vidi se stvarni odnos između četničkog 
i partizanskog pokreta u istočnom dijelu Hercegovine. Glavni razlog svađe bio je taj što 
vlasti u Ljubinju, prema tada važećim propisima, nisu dopuštale Vojislavu Pecelju da na 
obiteljskoj grobnici upiše ime svoga pokojnog brata Radoslava, koji je 1944. poginuo kao 
pripadnik četničkih postrojbi. Na to je Vojislav Pecelj napisao više pisama Boračkoj orga¬ 
nizaciji, Komitetu SKJ i predsjednicima općina Ljubinje i Stolac te otvoreno pismo Danilu 
Pecelju u kojem iznosi svoje viđenje problema: »Kada se rat završio, kada se znalo koje 
pobednik, a ko pobeđeni, onda su MNOGI, da ne kažem svi, hteli da ’dokažu’, ne samo da 
su pripadali 'pokretu' (Partizanima), već da su rođeni marksisti, sa petokrakom zvezdom 
na čelu i sa komunističkim manifestom i Marksovim kapitalom! A kada su došle na red 
boračke penzije, onda je nastala trka da se nađu dva svedoka koji će im lažno svedočiti 
da su ’bili’ tamo gde nikada nisu bili, te da su ’radili’ za pokret!? Tako je, u tu PRLJAVU 
rabotu krenuo sav moralni ološ ovoga društva. I, eto, šta se desilo? Desilo se da taj sav 
ološ dođe do statusa borca i boračkih penzija, a da su na strani neprijatelja bili samo oni 
koji su poginuli!? To se desilo i među Peceljima. Samo je pok. Radoslav, samo zato što je 
poginuo, postao i ostao 'narodni neprijatelj’, a oni koji su izbegli njegovu sudbinu, među 
kojima su Danilo, Milorad, Rajko i Vlado, dobiše; Danilo spomenicu 1941. god, a ostali 
status borca i boračke penzije!« 15 

Vojislav Pecelj navodi kako su »za Danila lagali drugi a onda je on lagao za njih«. U 
drugom pismu Danilu Pecelju Vojislav piše: »Istina je, da si i ti i Milorad i Rajko i Vlado 
(tada svi važni članovi SUBNOR-a, o. a.) bili daleko, daleko više na strani četnika, nego 
što je to bio pokojni Radoslav.« Vojislav navodi daje Milorad Pecelj, brat Danila Pecelja, s 
četnicima stigao sve do Like kako bi se borio protiv partizana. Ova prepiska između Pece¬ 
lja baca posve drukčije i novo svjetlo na odnose četnika i partizana u Hercegovini krajem 
rata od onoga kojega je oblikovala službena propaganda u godinama poslije rata, a time i 
na odnos pobjedničkih partizanskih jedinica prema katoličkim svećenicima i hrvatskom 


14 Arhiv Hercegovine (AH) Mostar [Arhiv je preimenovan u Arhiv Hercegovačko-neretvanske županije/ kanto¬ 
na, ali ćemo koristiti staru skraćenicu - AH.], SK KPM/K-VII-1, Zapisnici sa sastanaka ćelija KPJ iz 1945., 
Opštinsko povjereništvo KPJ za Kočerin, 21.5. 1945. Izvješće Sreskom Komitetu KPJ Mostar. U potpisu 
Danilo Pecelj. Dokument je objavljen u časopisu Stopama pobijenih , broj 3, glasilu Vicepostulature »postup¬ 
ka mučeništva fra Leo Petrović i 65 subraće«, Humac-Ljubuški, srpanj-prosinac 2009. 

15 Arhiv Hercegovačke franjevačke provincije (AHFP) u Mostaru. Pismo Vojislava Pecelja (svome bratiću) 
Miloslavu Pecelju, Sarajevo, kolovoz, 1988., str. 3. 

narodu uopće. 16 Ipak, iz svega ne bi trebalo ubojstva katoličkih svećenika u potpunosti 
povezati s četništvom. Ona su izvršena po zamislima, u organizaciji i pod kontrolom vrha 
Komunističke partije Jugoslavije, a izvršitelji su bih pripadnici udarnih komunističkih je¬ 
dinica. Slučaj Pecelja oslikava česte slučajeve konvertita koji su u to vrijeme činili zločine 
ne bi li se dokazali Partiji i potvrdili »bratstvo u krvi« (iz nešto univerzalnije perspektive 
moglo bi se reći i u »zločinu«). Sličnih slučajeva bilo je i na hrvatskoj strani, gdje su 
prebjegli pripadnici ustaških ili domobranskih postrojbi postajali egzekutori za račun ko¬ 
munista. Na taj su način »okajavah« ranije grijehe, »dokazivah se« i kupovah mjesto na 
pobjedničkoj strani. 

Slučaj političkog komesara čete u partizanskoj Sedmoj krajiškoj brigadi, kapetana Marka 
Protića, također jasno govori o odnosu KPJ i partizanske vojske prema fratrima, odnosno 
katoličkom svećenstvu u BiH. Protić je u jednoj molbi za premještaj napisao: »Kažnjen 
sam partijskom opomenom 10. IX. 1944. radi likvidacije (ubistva) dvojice fratara u Bu¬ 
gojnu 1944. god. prilikom oslobođenja grada. Kažnjeni smo ja i moj komandir čete Lon¬ 
čar Jovo radi toga što nismo dovoljno organizovali kako treba fratre likvidirati. Kazna je 
na mene pravilno djelovala i uvidio sam, da sam, kao partijski rukovodilac, slabo organi- 
zovao likvidaciju ovih narodnih neprijatelja koji su još tada uživah izvjesnu simpatiju kod 
religiozno zaostalog sloja naroda.« 17 

Naime, 9. rujna 1944. partizani su zauzeli Bugojno, a Marko Protić i Jovo Lončar ušli su 
u župni stan i izveli župnika fra Tomislava Gelića i kapelana fra Stanka Karina. Odveli 
su ih nedaleko od župnog ureda i ispucah u njih po dva hitca. Župnik je odmah umro, a 
fra Stanka Karina ranjenog su pronašli slučajni prolaznici. On je preživio i poslije opisao 
cijeli događaj. Sutradan je čitavo Bugojno znalo što se dogodilo pa su Protić i Lončar ka¬ 
žnjeni partijskom opomenom, »jer nisu dovoljno dobro organizovali likvidaciju narodnih 
neprijatelja fratara«. 18 

KPJ je odmah nakon rata pokrenula tiskanje knjiga koje su služile za kompromitaciju 
Crkve, ah i kao pokriće za represiju nad svećenicima. Najpoznatije knjige tog tipa su: 
knjiga Jože Horvata i Zdenka Stambuka Dokumenti o protunarodnom radu i zločinima 
jednog dijela katoličkog klera, izdana u Zagrebu 1946.; knjiga Ive Mihovilovića Vatikan 
i fašizam. Glas rada, Zagreb, 1950.; knjiga Mihajla S. Petrovića Vatikan i imperijalistič¬ 
ka politika zapadne reakcije. Politička biblioteka, Beograd, 1947.; knjiga Milana Stanića 


16 Vojislav Pecelj ponavlja iste tvrdnje u više pisama različitim osobama (Danilu Pecelju) i institucijama u 
Ljubinju i Stocu. Između ostalih: predsjedniku Boračkog saveza Ljubinje Milanu Kovaču, Skupštini općine 
i Općinskom komitetu SKJ Ljubinje, Općinskom sekretarijatu za unutrašnje poslove, Osnovnom javnom 
tužilaštvu u Stocu, odnosno javnom tužitelju Slavku Sanjoviću, koji je odbacio prijavu protiv Jove Pecelja i 
ostalih za kazneno djelo davanje lažnog iskaza s obrazloženjem da nisu počinili kazneno djelo koje se goni 
po službenoj dužnosti (KT. Br. 190/87., Stolac, 12. 2. 1988.).; »Otvoreno pismo Danilu Pecelju i ne samo 
Danilu«, Sarajevo, veljača 1988., u potpisu major u penziji Vojislav Pecelj. 

17 Marijan KARAULA, Žrtve i mučenici , Svijetlo riječi, Sarajevo, 1999., str. 49-53. 

18 U Otvorenom tjedniku (Mostar), brojevi: 23, 24, i 25, objavljenje feljton o ovom događaju, a u broju 25 od 
21. lipnja 2001. objavljenje i intervju s Markom Protićem, koji je tada živio kao umirovljenik na zagrebačkoj 
Trešnjevci. Protić je rekao da se sjeća događaja, da su to bila takva vremena i da on nije ništa kriv. Rekao je i 
to da su na sastanku zaključili »daje pop koji je kriv pobjegao«. Na tom sastanku bih su Osman Karabegović 
i Ilija Došen, djelatnik OZN-e i prvi ministar unutarnjih poslova NR BiH. O Protiću i zločinu u Bugojnu 
pisao je i Hrvatski list (Zadar) u broju od 21. 2. 2008. 

Neprijateljska politika Vatikana prema Hrvatima , Naprijed, Zagreb, 1948.; knjiga bivše¬ 
ga katoličkog sjemeništarca Viktora Novaka Magnum crimen, izdana u Zagrebu 1948.; 
zatim Tajni dokumenti o odnosima Vatikana i ustaške NDH , Biblioteka društva novinara 
Hrvatske, Zagreb, 1952. i brojne druge slične publikacije. Partizanski komesari Horvat i 
Štambuk dobili su partijsku zadaću napraviti materijal koji će opravdati zločine nad Ka¬ 
toličkom crkvom. Nakon prvotiska iz 1946., ona je ponovno tiskana osamdesetih godina 
20. stoljeća u Hannoveru u Njemačkoj. Tiskala ju je Srpska pravoslavna opština Hanofer, 
a tiskanje je financirala Zapadnoevropska eparhija Srpske pravoslavne crkve. Bilo je to 
vrijeme kada su srpski nacionalisti, uz podršku dijelova Srpske pravoslavne crkve, vodi¬ 
li žestoku antihrvatsku i antikatoličku kampanju, unutar koje je pretiskana i ova knjiga. 
Tijekom rata, odnosno tijekom agresije na Republiku Hrvatsku i na nesrpske narode u 
tadašnjoj Jugoslaviji, čiji je rezultat međunarodnim sudom presuđen genocid, ali i novi 
politički ustroj Bosne i Hercegovine, u Banjoj Luci je devedesetih godina i treći put ti¬ 
skana Horvat-Stambukova knjiga. Ovaj put trebala je poslužiti oduzimanju legitimiteta 
obrani od agresije i opravdanju zločina počinjenih u tobožnjoj obrani od fašizma. Hor- 
vat-Stambukov pamflet tiskanje i četvrti put 2008. godine, tijekom još jedne kampanje 
protiv Katoličke crkve. Ovaj put knjiga je ponovno tiskana u Zagrebu, i to trudom Saveza 
antifašističkih boraca i pod političkim pokroviteljstvom tadašnjeg predsjednika Republike 
Hrvatske Stjepana Mesića. Očito se radilo o ponovnom pokušaju komunista da prikriju 
ili opravdaju zločine nad Katoličkom crkvom i dijelom hrvatskoga naroda. Ovaj put više 
ne pred međunarodnom, koliko pred svojom javnošću i pred istražnim tijelima Republike 
Hrvatske. 19 

Katolička crkva na partijskim je skupovima označavana neprijateljskom organizacijom, 
tiskani su članci u novinama, pjevane anticrkvene pjesme i slično. 20 Ni 75 katoličkih sve¬ 
ćenika, od kojih su 52 bili Hrvati, a koji su surađivali s partizanima i imali status sudionika 
Narodnooslobodilačke borbe, nije pomoglo u općoj ocjeni Katoličke crkve, kao niti 43 ka¬ 
tolička svećenika, od kojih su 18 bili Hrvati, koje su tijekom rata kao suradnike partizana 
poubijali četnici, ustaše, ili pripadnici njemačkih i talijanskih postrojbi. 21 Posebno teška 
bila je pozicija Katoličke crkve u Bosni i Hercegovini, gdje su Hrvati - katolici poisto¬ 
vjećeni s hrvatskom državom, ali i obilježeni poraženim ustaškim režimom. Svaki izraz 
hrvatstva nastao izvan partijskih birokratskih krugova označavanje ustaštvom. 


19 Jure KRIŠTO, Katolička crkva i Nezavisna Država Hrvatska /., Hrvatski institut za povijest - Dom i svijet, 
Zagreb, 1998., str. 17-42. Dopunjeno: Ivica LUČIĆ, »Zločin i laž (Odnos Katoličke crkve i jugoslavenske 
komunističke vlasti u Hercegovini)«, Franjevci i Hercegovina , Zbornik radova s istoimenoga znanstvenog 
simpozija održanog 6. listopada 2009. u Mostaru u prigodi proslave 800. obljetnice utemeljenja franjevač¬ 
kog reda (1209.-2009.), (prir.) fra Robert JOLIĆ, Hercegovačka franjevačka provincija , Mostar, 2009., str. 
159-160. 

20 Sve do pojave masovnih medija jedan od glavnih načina izražavanja političkih i drugih stavova bila je pje¬ 
sma. Jugoslavenski komunisti i partizani tijekom rata često su pjevali anticrkvene pjesme. Neke od njih su 
zabilježene: »Druže Tito, gađaju nas topovi, vigaju (navode) ih fratri i popovi«, Studije i građa o sinjskoj 
krajini, Institut za narodnu umjetnost, Zagreb, 1968., str. 168, ili »Nosim kapu sa tri roga, jer se borim protiv 
boga, popova i fratara i časnih sestara«, Aleksa BENIGAR, Alojzije Stepinac, hrvatski kardinal , Glas Konci¬ 
la, Zagreb, 1993., str. 459. 

21 Ćiril PETEŠIĆ, Katoličko svećenstvo u NOB-u 1941-1945., VPA, Zagreb, 1982., str. 274-276. 

Pastirsko pismo 

Komunistička propaganda u Bosni i Hercegovini iskrivljivala je ulogu Katoličke crkve 
u Drugome svjetskom ratu. To je služilo kao povod ili opravdanje za napade na nju, ali 
istodobno je ta kampanja imala još jednu dimenziju - ona je pomogla stvaranje i posli¬ 
je reprodukciju asimetričnoga rasporeda moći u nacionalnim odnosima u socijalističkoj 
Jugoslaviji, odnosno BiH, i to na štetu Hrvata. Oni su potpuno difamirani kao suradnici 
nekadašnjih okupatora i reakcionarna društvena snaga, čime se sprječavao proces politič¬ 
ke ili kulturne emancipacije već oblikovane nacije. 22 Ubojstvima svećenika, građanskih 
političara i intelektualaca uništena je hrvatska elita te je dugoročno onemogućen društveni 
razvoj Hrvata. Na taj način komunisti su u BiH nastojali zbrisati hrvatski kulturni i na¬ 
cionalni identitet, a ujedno spriječiti bilo kakav otpor uvođenju »diktature proleterijata«, 
zapravo diktature KPJ. Hercegovačka franjevačka provincija bila je gotovo uništena, nje¬ 
zino je čelništvo, zajedno s provincijalom, poubijano, dio knjižnica i arhiva spaljen, dio 
fratara otišao je u emigraciju, a preostali svećenici bili su stalno na udaru vlasti, gotovo 
bez ikakve mogućnosti konsolidacije. 

U sličnoj poziciji bila je i provincija Bosna Srebrena. Njezino je starješinstvo, na čelu s dr. 
fra Vitomirom Jeličićem, sa svoga redovitog zasjedanja održanoga 2. svibnja 1945. dalo 
izjavu u kojoj je ukazalo na netočnost i jednostranost prigovora i optužbi na bosanske fra¬ 
njevce. Starješinstvo odbija kvalifikacije »koljači, krvnici, sijači razdora i mržnje«, koje 
su im davali režimski mediji i govornici na Trećem zasjedanju Zemaljskoga antifašistič¬ 
kog vijeća narodnog oslobođenja Bosne i Hercegovine (ZAVNOBiH-a). Starješinstvo u 
izjavi napominje da su oni »učenici svoga naroda« te im se nisu mogle nametnuti nikakve 
nenarodne misli i osjećaji. Napominju da su na samom početku rata proslijedili svim čla¬ 
novima okružnicu Vrhovne uprave franjevačkog reda, u kojoj je izrečena zabrana bavlje¬ 
nja politikom i na bilo koji način sudjelovanja u progonu inovjeraca. Priznaju i daje bilo 
pojedinaca čiji rad treba osuditi, kao što je bio Tomislav Filipović, koji je još 28. travnja 
1942. otpušten iz franjevačkog reda. Na kraju Izjave piše: »Staiješinstvo franjevačke pro¬ 
vincije 'Bosne Srebrene’ ostajući sa svojom braćom vjerni sinovi svog hrvatskog naroda 
izrazuju svoju lojalnost vlastima N.O.P. kao i svoju spremnost za saradnju i pomoć u podi¬ 
zanju i obnovi naše zemlje i napaćenih, ali nikad savladanih naših naroda, a posebno naše 
federalne jedinice Bosne i Hercegovine, vjerujući također, da će spomenute vlasti N.O.P. 
imati puno razumijevanje za naš rad u raznim područjima naše aktivnosti.« 23 
Suočeni s terorom i otvorenim neprijateljstvom jugoslavenske komunističke vlasti po za¬ 
vršetku Drugoga svjetskog rata, katolički su biskupi sa zasjedanja biskupa u Zagrebu oda¬ 
slali okružnicu pod nazivom Pastirsko pismo katoličkih biskupa Jugoslavije od 20. rujna 
1945. U pismu - okružnici pobrojali su komunističke zločine i upozorili na 501 ubijenog 
i nestalog svećenika te na mnoge svećenike koji su se tada nalazili u različitim komuni- 


22 Jure KRIŠTO, Katolička crkva u totalitarizmu 1945-1990., Globus, Zagreb, 1997., str. 29. 

23 Ivan LOVRENOVIĆ, Bosanski Hitati. Esej o agoniji jedne evropsko-orjentalne mikrokulture, Durieux, Za¬ 
greb, 2002., str. 240-245. 

stičkim logorima i zatvorima. U pismu su precizno navedene sve žrtve i svi zločini koji su 
tada bili poznati te postupanje komunističke vlasti prema Crkvi i vjernicima. 24 
Komunisti, a i drugi kritičari Katoličke crkve, zamjerali su joj što se nije aktivnije angaži¬ 
rala u borbi protiv fašizma, protiv Nezavisne Države Hrvatske i ustaškog režima. Pri tom 
uglavnom nisu pravili razliku između države i režima, a upravo je to važno za razumijeva¬ 
nje ponašanja i hrvatskoga naroda i Katoličke crkve u to vrijeme. Nije potrebno posebno 
dokazivati da se većina hrvatskog naroda i hrvatske društvene elite pred Drugi svjetski rat 
zalagala ili barem priželjkivala stvaranje svoje države. O tome, između ostaloga, svjedoče 
i rezultati na svim izborima u Kraljevini Jugoslaviji. Sigurno su i katolički svećenici bili 
takvoga raspoloženja te su i oni podržali stvaranje hrvatske države. Nadbiskup Stepinac 
rekao je na suđenju 2. listopada 1946. i sljedeće: »Nisam bio persona grata ni Nijemaca 
ni ustaša; nisam položio njihovu zakletvu, kako su to učinili neki vaši činovnici, koji su 
ovdje. Ali bio bih ništarija kad ne bih osjetio bilo hrvatskog naroda, koji je bio rob u bivšoj 
Jugoslaviji. Rekao sam: Hrvatima se nije dozvoljavalo da napreduju u vojsci ili da uđu 
u diplomaciju osim da promjeni vjeru ili oženi inovjerku. To je faktična baza i pozadina 
i mojih poslanica i mojih propovijedi. Što sam govorio o pravu hrvatskog naroda na slo¬ 
bodu i nezavisnost, sve je u skladu s moralnim principima i nitko to ne može hrvatskom 
narodu braniti.« 25 

To što su nadbiskup Stepinac i Katolička crkva »prepoznali bilo svoga naroda«, koji je 
htio svoju državu, ne znači da su podržavali i ustaški režim (iako neki jesu), a još manje 
zločine koji su u to vrijeme počinjeni. O tome jasno svjedoče istupi nadbiskupa Stepin- 
ca, biskupa Mišića i mnogih drugih crkvenih službenika. Biskup mostarsko-duvanjski fra 
Alojzije Mišić napisao je u Okružnici od 30. lipnja 1941. godine: »Crkva sv.(eta) sve one, 
koji suprot Božjim zakonima ubijaju, o život čovjeka griješe, tuđu imovinu krivično nište, 
prisvajaju, neće i ne može u ispovijedi odriješiti, niti osloboditi od grijeha.« Mišić je među 
prvima osudio zločine, i to u vrijeme kada su se događali. Osuđivao ih je i poslije optu¬ 
žujući »stožernike, logornike i silnike«, čije je račune »platila sirotinja«. 26 Crkva je dala 
do znanja da ona nije politička stranka, a još manje je revolucionarna organizacija. To je 
posebno vidljivo u Pastirskom pismu u kojem su hrvatski biskupi napisali: »Na Katoličku 
crkvu ne spada, da svojim vjernicima propisuje kako će urediti svoja politička, narodna i 
gospodarska pitanja, dokle god su ta u skladu s općim moralnim načelima, koja obvezuju 
svakog čovjeka.« 27 

Biskupi su jasno kazali da se nisu bavili i da se ne žele baviti političkim pitanjima, nego 
problemima duhovnosti i morala svojih vjernika. Isto tako, kada su biskupi reagirali na 


24 Miroslav AKMADŽA, »Pastirsko pismo katoličkih biskupa Jugoslavije od 20. rujna 1945. godine i crkve¬ 
no državni odnosi«, Tkalčić, 6/2002. Godišnjak Društva za povjesnicu zagrebačke nadbiskupije, Zagreb, 

2002., str. 139-190. Vidjeti: Proces Alojziju Stepincu - dokumenti, Kršćanska sadašnjost, Zagreb, 1997., str. 
275-285. 

25 Isto, str. 90-91. 

26 Jure KRISTO, Katolička crkva u Nezavisnoj Državi Hrvatskoj 1941.-1945., dokumenti. Hrvatski institut za 
povijest, Dom i svijet, Zagreb, 1998., str. 69. O crkvenoj kritici vlasti NDH i njihovim napetim odnosima 
s nadbiskupom Stepincem vidjeti: Jure KRISTO, Katolička crkva i Nezavisna Država Hrvatska, sv /., str. 
79-139; ISTI, Sukob simbola, Politika vjere i ideologije u Nezavisnoj Državi Hrvatskoj, Globus, Zagreb, 

2001., str. 71 7 184. 

27 M. AKMADŽA, »Pastirsko pismo katoličkih biskupa Jugoslavije«, str. 145. 

poslijeratno stradanje katoličkih svećenika i vjernika, oni to nisu uradili samo zbog iden¬ 
titeta stradalih nego zbog nepravde koja im je učinjena. Oni nisu prigovorili partizanskim 
sudovima da izriču smrtne presude katolicima i Hrvatima, nego ljudima koji se nemaju 
priliku braniti, a presude im izriču na temelju »kratkih i sumarnih postupaka«. Biskupi 
su prosvjedovali protiv nepravde i zločina, protiv suđenja na smrt i strijeljanja ljudi čija 
je jedina krivica bila to što su drugoga političkog mišljenja. Oni su štitili osuđene nevine 
svećenike i vjernike uz napomenu da »nikako ne misle braniti krivce«. Njihove su riječi i 
danas, kada se ponovno suočavamo sa zločinom i njegovim posljedicama, žive i poučne: 
»Dopuštamo, daje bilo i takvih svećenika, koji su se - zavedeni nacionalnom stranačkom 
strašću - ogriješili o sveti zakon kršćanske pravde i ljubavi i koji su radi toga zaslužili, 
da odgovaraju pred sudom zemaljske pravde. Moramo međutim istaći, da je broj takvih 
svećenika više nego neznatan, i da se teške optužbe, što su se u štampi i na skupštinama 
iznosile protiv velikog dijela katoličkog svećenstva u Jugoslaviji, imaju uvrstiti u red ten¬ 
dencioznih pokušaja, da se svjesnim lažima zavara javnost i oduzme ugled Katoličkoj 
Crkvi.« Najtragičnija potvrda navoda iz Pastirskog pisma i najveći zločin jugoslavenskih 
komunista protiv Katoličke crkve dogodio se u Hercegovini, na Širokom Brijegu. U Pa¬ 
stirskom pismu piše: »Tako su na primjer u franjevačkom samostanu na Širokom Brijegu 
poubijani bez sudskog postupka svi franjevci, koji su se tamo nalazili - njih 28 na broju 
premda nitko od njih nije uzeo ni puške u ruke a kamo li se borio protiv narodno - oslo¬ 
bodilačke vojske kako ih se lažno optuživalo i premda su svi bili poznati kao protivnici 
fašističke ideologije.« 28 


Komunistički propagandni udar 

U rujnu 1945., kada je pisano Pastirsko pismo, KPJ još nije bila učvrstila vlast. Među sa¬ 
veznicima nije bila postignuta puna suglasnost oko sudbine Jugoslavije, pa je pismo imalo 
znatnu političku težinu, posebno kada uzmemo u obzir da su neki od strijeljanih fratara 
bili izraziti demokrati i protivnici bilo kakvog totalitarizma. Zato je Partija odgovorila 
brojnim izjavama i govorima, od kojih su neki tiskani i kao posebne brošure. U jednoj 
od njih, koja je tiskana u tiskari Četvrte armije Jugoslavenske vojske, tekstove su potpi¬ 
sali Josip Broz Tito, Boris Kidrič, Vladimir Bakarić i Edvard Kardelj. Žestoko su napali 
katoličko svećenstvo, a posebno radikalan i zloslutan bio je tekst Borisa Kidriča, koji je 
pisao o »hrvatskim katoličkim svećenicima s punim korpama iskopanih čovječijih očiju« 
te o »zarobljenom katoličkom svećeniku u čijem džepu je pronađen svilen papir sa zamo¬ 
tanim očima 18 - godišnje djevojke« i slično. 29 Ta propagandna podvala poznata je još 
od Križarskih ratova, a upotrijebio ju je i talijanski novinar i publicist Curzio Malaparte, 
koji je napisao daje na Pavelićevu stolu stajala »zdjela s dvadesetak kila ljudskih očiju« 
koje su mu donijeli njegovi »vjerne ustaše«. 30 Malaparte se, za razliku od komunističkog 


28 Isto , str. 148. 

29 Pastirsko pismo - Podmukli napad na tekovine oslobodilačke borbe naših naroda , Naklada Političkog odje¬ 
ljenja štaba IV. Annije, novembar 1945. 

30 Nino RASPUDIĆ, Jadranski (polu)orijentalizam, prikazi Hrvata u talijanskoj književnosti , Naklada Jurčić, 
Zagreb, 2010., str. 298-306; Curzio MALAPARTE, Kaputt, Mondadori, Milano, 1979., str. 292. 

vođe i forenzičara Kidriča, nije izjašnjavao o spolu i starosti očiju, čak je poslije priznao 
daje izmišljao, izjavljujući daje to napisao kao metaforu kojom je htio »stvoriti učinak« 
i »simbolizirati užas«. 31 Njegova metafora svidjela se i komunističkim propagandistima, 
koji su također htjeli »postići učinak«, pa su je rado koristili. 

Na sjednici Politbiroa CK KPJ i Biroa CK KP Slovenije, održanoj 4. prosinca 1945., Boris 
Kidrič je rekao kako će s Crkvom biti teško te treba poduzeti mjere protiv Crkve, boriti se 
pomoću agrarne reforme, potkopavati im gospodarsku bazu. Kidrič je računao s moguć¬ 
nošću raspuštanja katoličkih redova kako bi redovnici napustili zemlju, ali je zaključio da 
je to trenutačno nemoguće jer nije pripremljeno, a i Crkva je odvojena od države. Smatrao 
je kako treba »donijeti neke zakone kojima bi se suzbio popovski utjecaj«. 32 Zakonom o 
agrarnoj reformi Crkvi je 1945. oduzet najveći dio zemljišta i šume koju su imali u vla¬ 
sništvu. Drugim zakonima koje su donijele komunističke vlasti Crkva je ostala bez većeg 
dijela imovine. To je dodatno otežalo položaj Crkve, ali i produbilo jaz između Crkve 
i države. 33 Vrhunac komunističke borbe protiv Katoličke crkve u Jugoslaviji, barem u 
simboličnom i političkom smislu, bilo je uhićenje nadbiskupa Alojzija Stepinca 18. rujna 
1946. te njegovo suđenje. 34 

U govoru stranim studentima 25. rujna 1946. J. B. Tito izravno je optužio Katoličku crkvu 
i Stepinca za umiješanost u formiranje križarskih grupa rekavši: »Sama glava crkve, Stepi- 
nac, bio je u to umiješan. To pokazuje proces u Zagrebu, a i ja lično to vrlo dobro znam.« 
Dodao je kako je velik dio katoličkog svećenstva aktivno sudjelovao u borbi protiv NOP- 
a na strani neprijatelja, napominjući daje takvih slučajeva bilo i kod drugih religija, ali 
najviše kod Katoličke crkve te je nastavio: »One koji su kriminalno zgriješili postrijeljali 
smo, a one koji nisu aktivno sudjelovali u pokoljima, već su ih ideološki pripremali, ni¬ 
smo strijeljali, jer ih je bilo mnogo. Kada bismo ih sve pozvali na odgovornost, onda bi 
ih trebalo polovinu hapsiti.« 35 Ista politika prema Crkvi nastavljena je i poslije. Na Petom 
kongresu KPJ, održanom u srpnju 1948., Edvard Kardelj je u svom referatu jasno poka¬ 
zao kako KPJ vidi Katoličku crkvu i njezinu ulogu u državi. On je, govoreći o »stranim 


31 Mladen ROJNICA, »Napukla Titova ostavština u knjizi Nore Beloff«, Hrvatska revija (36), 3, Miinchen- 
Barcelona, rujan 1986., str. 518. Malaparte, čije je pravo ime Kurt Erich Suckert, često je mijenjao uvjerenja. 
Bio je nacionalist, fašist, antifašist, ljevičar, pa čak sljedbenik Mao Ce Tunga i njegova puta u komunizam. 
U svojim tekstovima često je koristio morbidne epizode obezvrjeđivanja i mesarenja ljudskih tijela, od na¬ 
slonjača presvučenih ljudskom kožom do spomenutih »košara ljudskih očiju«. Malaparteova morbidnost 
ide dotle da je u knjizi La Pelle opisao scenu u kojoj u Napulju američkim časnicima serviraju »kuhanu 
djevojčicu-sirenu«. Priču o košarici s iskopanim očima širio je i episkop Srpske pravoslavne crkve u Americi 
Dionisije. Vidjeti: J. KRIŠTO, Sukob simbola , str. 150-166 (153). 

32 Izvori za istoriju Jugoslavije, Zapisnici sa sednica Politbiroa Centralnog komiteta KPJ (11. jun 1945.-7. jul 
1948.), Arhiv Jugoslavije, Službeni list SRJ, Beograd, 1995., str. 104. 

33 M. AKMADŽA, Oduzimanje imovine Katoličkoj crkvi i crkveno-državni odnosi od 1945.-1966., Društvo za 
povjesnicu Zagrebačke nadbiskupije »Tkalčić«, Zagreb, 2003., str. 127-153. 

34 A. BENIGAR, Alojzije Stepinac, hrvatski kardinal, str. 453—456; Jure KRIŠTO, Katolička crkva i Nezavisna 
država Hrvatska: 1941-1945., str. 373-382; Alojzije Kardinal Stepinac, Nadbiskup zagrebački, propovijedi, 
govori, poruke 1941-1946., AGM, Zagreb, 1996.; Vinko NIKOLIĆ, Stepinac mu je ime, Kršćanska sadaš¬ 
njost, Zagreb, 1991.; Tomislav JONJIĆ, »Kako je stvarana negativna slika o nadbiskupu Stepincu i Crkvi«, 
Zbornik radova Alojzije Stepinac - svjedok vremena i vizionar za treće tisućljeće. Glas Koncila, Zagreb, 
2009. Drukčija stajališta o Stepincu i procesu protiv njega zastupa Ivan CVITKOVIĆ, Ko je bio Alojzije 
Stepinac, Politička biblioteka, Sarajevo, 1986. 

35 Josip BROZ TITO, O bezbjednosti i društvenoj samozaštiti, Narodna knjiga, Beograd, 1982., str. 217-218. 

i domaćim neprijateljima« nove države, rekao: »Kao i ranije, tako se i u ovoj družini po¬ 
javljuje najreakcionarniji dio klera, naročito katoličkog. Mnogobrojni porazi koje su već 
doživeli uslovili su i promenu njihove taktike. Težište rada prebacuje se na razne verske 
akcije, koje treba da skrenu pažnju narodnih masa s tekućih pitanja naše socijalističke iz¬ 
gradnje i da ih demobilišu. U tom cilju oni pribegavaju svim mogućim sredstvima uzetim 
iz arsenala mračnog srednjevekovlja, upriličavaju se ’čuda’, organizuju se hodočašća i 
pomeni poginulim izdajnicima i narodnim neprijateljima, iskorišćavaju se verska osećanja 
za raspirivanje nacionalne mržnje i šovinizma, podstiče se otpor protiv raznih mera vlade 
itd. Pretstavnici crkve i klera uzimaju takođe aktivnog učešća u organizaciji diverzija i 
špijunaže u korist inostranih imperijalističkih sila.« 36 

U ovom isječku Kardeljeva govora sadržana je sva politika KPJ prema Katoličkoj crkvi, 
koju on posebno ističe kao instituciju s najviše »reakcionara«. On naziva mise zadušnice 
održavane za poginule članove Crkve, bez obzira na pripadnost vojsci ili načinu njihove 
smrti, »pomenima poginulim izdajicama i narodnim neprijateljima«, a Crkvu izravno po¬ 
vezuje s diverzijama i špijunažom u korist imperijalističkih sila. Sve je to spadalo u taktiku 
diskvalifikacije Crkve, što su komunisti u manjoj ili većoj mjeri koristili do samoga kraja 
svoga sustava i vlasti. 


Uhićenja svećenika 

Osim što su poubijali mnoge svećenike, komunističke su vlasti od 1945. do 1990., propo¬ 
vijedajući bratstvo i jedinstvo, antifašizam i narodnu demokraciju, uhitile, zatvarale i osu¬ 
dile mostarsko-duvanjskoga biskupa, dijecezanske svećenike i 89 hercegovačkih fratara. 37 
U poratnom razdoblju kazneno su gonjeni biskup Petar Čule i njegovi suradnici, odnosno 
zatvarano je i suđeno 58 katoličkih svećenika (dijecezanskih i fratara) s prostora Mostar¬ 
ske biskupije. Njih 47 osuđeno je na zatvorske kazne od 1 do 20 godina. 38 U izvješću Ozne 
s početka 1946. piše daje u Mostaru otkrivena »križarska organizacija« te daje uhićeno 
oko 58 osoba u čijim se »zapisnicima« spominje oko 200 imena. Od toga ih je 28 pušte¬ 
no, a »ostali će biti suđeni«. Prema izvješću »organizaciju« su činili »ustaški elementi, 
naročito ustaška omladina i to u većini ženska«. Među uhićenim je bio i vršitelj dužnosti 
provincijala Hercegovačke franjevačke provincije, kao i tri časne sestre. Rezultati akcije 
nisu zadovoljili oficire Ozne, koji su zaključili: »Sire hapšenje u Mostaru djelovalo je za¬ 
strašujuće na neprijatelja ali se nije dobro odrazilo na Hrvate čak i one koji su bliži nama.« 
Službenici Ozne konstatiraju da se može reći kako »hrvatski seljaci ne primaju dobro hap- 


36 Edvard KARDELJ, »Komunistička partija Jugoslavije u borbi za novu Jugoslaviju, za narodnu vlast i soci¬ 
jalizam«, Peti kongres Komunističke partije Jugoslavije - izveštaji i referati , Kultura, Beograd, 1948., str. 
341-342. 

37 Andrija NIKIĆ, »Tablični pregled franjevaca s podatcima o presudi i odrobijanoj kazni«, Politički zatvore¬ 
nik, Zagreb, prosinac 2008., str. 20-22. Usporediti: Žarko ILIĆ, »Hercegovački franjevci u komunističkim 
zatvorima«, Kršni zavičaj, br. 31, Humac, 1998., str. 135-143. Objavljeno pod istim naslovom i u zborniku: 
Fra Ferdo Vlašić vizionar i patnik, Naša ognjišta, Tomislavgrad, 2005., str. 102-113. Nisu svi koji su bili 
uhićeni i osuđeni. 

38 AH, SO SSRN Ljubuški 1945.-1954., Zapisnici sa sastanaka, kutija broj 1., 1950., II. b-8. »Podaci o nekim 
pitanjima religije«. 

šenje popova«, te kako »seljaci u Dubravama/Stolac govore da ne mogli dobiti popa zato 
jer će ga partizani ubiti«. Zaključak oficira Ozne je da utjecaj »klera u hrvatskim masama 
u Hercegovini još je vrlo veliki«, ali i daje kler »sa svoje strane vrlo drzak«. 39 
Odnos države i Crkve oslikava i izvješće iz veljače 1946., u kojem Ante Miljas, sekretar 
Sreskog komiteta KPJ iz Posušja, opisuje da je tih dana u Narodni odbor došla grupa 
građana tražeći da fratar dolazi u školu držati djeci vjeronauk. Taj zahtjev Miljas je oka¬ 
rakterizirao sljedećim riječima: »Kler sa svojim fratrima još uvijek ilegalno djeluje i preko 
svojih veza širi mržnju prema narodnom pokretu.« U takvo »širenje mržnje« spadali su i 
zahtjevi za crkvenim vjenčanjem. Ovakve rečenice iz partijskih izvješća odzvanjaju kao 
sudske presude. Ipak, imala je Partija i sudove koje je pažljivo kontrolirala i analizirala 
njihov rad, a koji su sudili »u ime naroda«. Tako u istom izvješću o »Narodnom sudu« 
piše: »U sudu se rad prilično odvija i posao ne zaostaje. Predsjednik suda koji je član parti¬ 
je pada pod uticaj sekretara suda, koji je u stvari dio masa.« 40 Iz odnosa prema građanima 
koji su tražili vjeronauk za svoju djecu, kao i iz tvrdnje daje sekretar suda »dio masa«, 
odnosno dio naroda, jasno se vidi koliko partijski sud nije sudio u ime naroda i koliki je jaz 
bio između Partije i toga istog naroda, a time i Katoličke crkve u Hercegovini. 

Komunisti su zatvarali i časne sestre. Njih sedam zatvoreno je još 1945. pod optužbom 
da su slale lijekove škriparima, a 1948. zatvoreno ih je dvadesetak. Među njima i provin¬ 
cijalka Gašparina Sučić, zatim novoimenovana provincijalka Benita Prkačin, koja nije 
stigla niti preuzeti dužnost. Oko 30 časnih sestara iz Hercegovine provele su od 3 mjese¬ 
ca do 5 godina u zatvoru. U uhićenjima i istragama nad svećenicima i časnim sestrama 
u Mostaru posebno se istaknuo oficir Uprave državne sigurnosti (bezbjednosti - Udbe) 
Osman Cimić. 41 Komunistički aktivisti nalazili su načina kako časnim sestrama zagorčati 
život. U zgradu časnih sestara sv. Vinka na Humcu kod Ljubuškog useljena je gimnazija. 
Risto Vojčić komunistički aktivist iz istočnog dijela Hercegovine, postavljen na dužnost 
sekretara agit-prop komisije SK KPJ u Ljubuškom, piše 24. svibnja 1947. o sukobu »đaka 
- skojevaca« s časnim sestrama i drugim đacima koji su na njihovoj strani, a koje karak¬ 
terizira »neprijateljskim elementima« te navodi: »Sa druge strane istupe đaka pa ako su 
nekad malo i prekoračili mi kroz prste progledamo da ne otupimo njihovu revolucionarnu 
oštricu.« 42 

Revolucionarna oštrica zadugo nije otupjela. U Mostaru je 22. travnja 1948. uhićen bi¬ 
skup Petar Čule, u to vrijeme jedini biskup u BiH. Ispitivali su ga Mile Perković i Branko 
Sekarić. Optužnicu je 28. lipnja 1948. podigao Čedomir Mijović, javni tužitelj NR BiH 
u Sarajevu. Uz biskupa Čulu optuženi su: don Mate Nuić, fra Mladen Barbarić, fra Ru- 


39 Odjeljenje zaštite naroda (Ozna) za Bosnu i Hercegovinu Ministarstva narodne odbrane Federativne Jugosla¬ 
vije, Strogo pov. br. 13., 12. 1. 1946., Sarajevo, Izvještaj načelnika Ozne za BiH, upućeno Ozni u Beograd, u 
potpisu načelnik pukovnik Uglješa Danilović. 

40 AH, Sreski komitet SK BiH, Posušje, 1945.-1947., K-l., Prepiska 1946., Okružnom komitetu KPJ za Her¬ 
cegovinu Mostar, 32/46., 25. 2. 1946. 

41 A. M. BUBALO, »Provincija od II. svjetskog rata do godine 2001.«, str. 103-116. 

42 AH, Opšta arhiva 1947., Sreski komitet KPJ Ljubuški, broj 261./47., dana 24. 5. 1947., Okružnom komitetu 
KPJ za Mostar, »Izvještaj«. Dva dana poslije u drugom izvješću ponovno se spominje ovaj problem i poku¬ 
šava se prebaciti odgovornost na križarske Mačekove organizacije, koje rade »ilegalno i vješto«. Potpisnik 
izvješća je Risto Vojčić, za agit. prop. komisiju. SK KPJ Ljubuški, Agit. prop. komisija, Broj: 264747 Izvje¬ 
štaj o radu za mjesec maj, Okružnom komitetu KPJ Mostar., 26. 5. 1947. 


117 


knjiga_CCP-69-2012.mdb 117 


22.8.2012 14:21:07 




I. Lučić, Progon Katoličke crkve u Bosni i Hercegovini u vrijeme komunističke vlasti (1945.-1990.) 


fin Šilić, fra Zlatko Sivrić, Slavica Bošnjak, Krescencija Novak, Melita Galić, Danica 
Bartolić, Otilija Dugandžić i Feliksa Kravcar. Svi su, osim fra Zlatka Sivrića, proglašeni 
krivima i u nedjelju 18. srpnja 1948. osuđeni na zatvorske kazne. Sudsko vijeće, kojim je 
predsjedao Tahir Hadžović, osudilo je biskupa Čulu na 11 godina i šest mjeseci zatvora. 
Čule je u zatvoru proveo 7 godina i šest mjeseci te još 2 godine u zatočeništvu, uglavnom 
u franjevačkom samostanu u Tolisi. Preživio je pokušaj ubojstva i teške uvjete života na 
robiji. Optužen je za »kolaboraciju s neprijateljem i vezu s križarima«. Bilo je to monti¬ 
rano političko suđenje, a presuda je utemeljena na iznuđenim svjedočenjima. Jedan od 
komunističkih vođa iz Hercegovine Džemal Bijedić, koji je negdje u vrijeme suđenja bio 
pomoćnik ministra unutarnjih poslova NR BiH, nakon svega rekao je biskupu Čuli: »Ta¬ 
kva je bila direktiva moj biskupe.« 43 Ali nije takva bila samo direktiva, nego i ukupna poli¬ 
tika, što pokazuje i odnos komunista prema biskupskom delegatu don Andriji Majiću, koji 
je mijenjao biskupa Čulu: »U vremenu kada se mostarski biskup Čule nalazio u zatvoru, 
biskupijom je upravljao biskupski delegat Msgr. don Andrija Majić, koji se nizom mjera 
i akcija na terenu, kao što su sistematska i intenzivna borba protiv UKS, anatemisanje 
'nevjernika’, bojkot republičkih, sreskih i lokalnih izbora za predstavnička tijela, pritisak 
na mase vjernika da se izjasne kao katolici prilikom popisa stanovništva, propovjedi sa 
neprijateljskom tematikom, beskompromisan stav na onemogućavanju normalizacije od¬ 
nosa između sveštenika i lokalnih organa vlasti, represivno administrativne crkvene mjere 
prema sveštenicima koji su pokazivali, ili pokazuju, spremnost na saradnju sa vlastima, 
slijepo provođenje vatikanske politike i davanja pune podrške stavovima reakcionarnog 
jugoslovenskog episkopata, pokazao se kao nepopravljiv u sprovođenju stavova oficijelne 
katoličke crkve protiv naše države. To je samo jedan vid aktivnosti višeg klera koji ima 
odredjenog uticaja i na stanovništvo u zapadnoj Hercegovini.« 44 

O odnosu komunista i Katoličke crkve u Hercegovini govori i činjenica daje prvi biskup¬ 
ski delegat don Mate Nuić osuđen na 8 godina zatvora. Zamijenio gaje don Andrija Majić, 
koji je također ubrzo završio u zatvoru, a naslijedio gaje don Ante Romić. Naime, biskup 
Čule, isto kao i nadbiskup Stepinac, napravio je raspored svojih nasljednika, odnosno 
delegata, koji će ga mijenjati kako koji bude zatvaran. Majić je ponovno uhićen 1950. i 
osuđen na 4 godine i 2 mjeseca zatvora. 45 Važna su svjedočanstva i dokumenti o sasluša¬ 
njima svećenika. Zapisnik o saslušanju fra Bože Bubala, svećenika u Gorici, nastaoje 18. 
kolovoza 1949. u prostorijama Udbe u Ljubuškom. Fra Božo je optužen daje »bespravno 
održavao vjeronauku u Gorici«. Na pitanje zašto nije tražio dopuštenje od vlasti, odgo¬ 
vorio je: »Ja smatram da za izvršenje vjerskih obreda nisam obvezan tražiti odobrenje od 
nadležnih organa jer je vjera ustavom dopuštena.« Kada su mu predbacili da se ogriješio o 


43 Lav ZNIDARČIĆ, »Biskup Čule u zatvoru i zatočeništvu«, Za kraljevstvo Božje. Život i djelo nadbiskupa 
dra Petra Čule , Crkva na kamenu, Mostar, 1991., str. 109-133; T. VUKŠIĆ, »Biskup - predvodnik kolone 
svjedoka vjere«, str. 37-42. 

44 AH, SK SK, Stanje privrede na području »Zapadne Hercegovine«, Mostar, 10. jula 1958. godine. UKS je 
Udruženje katoličkih svećenika, o čemu će biti više riječi u sljedećem poglavlju. 

45 Jerko NUIĆ, »Mons. don Mate Nuić (1909.-1987.)«, Izvedi narod moj, o Gospode! Život i djelo mons. Mate 
Nuića. Zbornik radova Studijskoga dana, Mostar, 21. lipnja 2000., (prir.) don Zeljko MAJIĆ, Crkva na ka¬ 
menu, Mostar, 2003., str. 21-33. Don Mate Nuić u zatvoru je proveo razdoblje od 28. travnja 1948. do 28. 
travnja 1956. Don Andrija Majić (1892.-1978.). Vidjeti: Tomo VUKŠIĆ, Confessores fidei. Čule, Čekada, 
Majić, Nuić, Perić , Crkva na kamenu, Mostar, 2000., str. 133-193. 

propise jer nije donio na odobrenje program po kojem je radio, fra Božo je odgovorio »da 
bi trebalo izvršiti reviziju takvih zakona jer ne može vjerovati da se zasnivaju na Ustavu«. 
Istražitelj Udbe tada je pitao fra Božu zna li on da »svaki zakon revidira Narodna skup¬ 
ština«. Fra Božo je odgovorio: »Ni Narodna skupština nije u stanju da pravilno odlučuje 
o stvarima crkve, te bi bilo potrebno da se crkvi da više ovlaštenja ili da su konzultiraju 
vjerski funkcionari u donošenju zakona i odluka koji se tiču crkve.« I na kraju istražitelj 
pita: »Znate li vi daje potrebno da narodna vlast ima da kontroliše svaku nastavu?« Na to 
fra Božo odgovara: »U crkvenoj nastavi treba u tome činiti izuzetak, jer je crkva odvojena 
od države, kako ustav kaže, a ako će se država miješati u sve poslove crkve, onda se ne 
može govoriti o odvojenosti države od crkve.« 46 Fra Božo je svoju hrabrost i svjedočenje 
vjere skupo platio. Od mučenja i maltretiranja u zatvoru nije se nikad oporavio. 47 
Pedesetih godina prošloga stoljeća komunisti su nastojali proširiti utjecaj i ojačati vlast na 
terenu. U tome im je velik problem bila vezanost naroda za Crkvu. Ostvarile su se riječi 
nadbiskupa Stepinca koje je izrekao komunistima na suđenju: »Vi ste učinili fatalnu po¬ 
grešku, što ste pobili svećenike. Narod vam to ne će nikada zaboraviti.« 48 U tom smislu 
znakovita je konstatacija iznesena 1950. u Ljubuškom: »Danas nema svećenika koji po¬ 
mažu narodnu vlast bilo kako.« Problem je bio i u činjenici da trećina kandidata i članova 
Partije nije »raskrstila s religijom« te da su se tijekom 1949. godine 33 člana KPJ vjenčala 
u Crkvi, 24 su krstila djecu, 88 ih redovito ide na misu, a 25 ih se ispovijeda. Mnogi su 
pozivani na odgovornost, a 35 ih je izbačeno iz Partije ili kandidature. 49 Partijsko vod¬ 
stvo u Mostaru bilo je jednako radikalno u odnosu prema Katoličkoj crkvi. Na sastanku 
Sreskog komiteta SK održanom 23. veljače 1956., Franjo Šimić je rekao: »Mi smo držali 
nekoliko sastanaka po pitanju klera i akcije protiv njega. Nama treba biti jasno da će sve 
dok postoji kler biti njegovo djelovanje. Radi toga se protiv njega treba boriti svakoga 
časa i svakoga dana. To je jedno ozbiljno političko pitanje i mi ne treba da se zavaravamo 
nikakvim kompromisom sa nosiocima klera, jer su njihovi principi i tendencije na svaki 
način uperene protiv naših.« 50 

Na istom sastanku izrečene su i još teže ocjene Katoličke crkve, kao i radikalniji zahtjevi 
za djelovanjem protiv nje. Prevladavalo je mišljenje da treba više raditi s omladinom i dje¬ 
com te daje posebno važno odvratiti mlade od sjemeništa i »fratarskih gimnazija«. Dušan 
Grk rekao je i sljedeće: »Borbu protiv podmlađivanja katoličkog klera treba ozbiljno shva¬ 
titi, jer ukoliko uspijemo da smanjimo broj fratara sasvim je jasno da ćemo lakše raditi na 
podizanju prosvjećenosti, na tumačenju svijeta itd.[...] Sredstva za školovanje kadra oni 
su dobijali preko Komeserijata u Cikagu koji je slao i pakete za održavanje. Ove pošiljke 
su sada obustavljene zbog toga što su svi tamošnji sveštenici potpisali memorandum za 


46 Zapisnik o saslušanju fra Bože Bubala, svećenika u Gorici, Udbe, Ljubuški, 18. kolovoza 1949. Zapisnik su 
potpisali fra Božo Bubalo, Alija Mahić, zapisničar, i dvojica istražitelja Udbe čiji su potpisi nečitki. 

47 Robert JOLIĆ, Leksikon hercegovačkih franjevaca. Hercegovačka franjevačka provincija Uznesenja BDM, 
Mostar, 2011., str. 75-76. 

48 Proces Alojziju Stepincu, dokumenti, str. 92. 

49 AH, SO SSRN Ljubuški 1945.-1954., Zapisnici sa sastanaka, kutija broj 1., 1950., II. b-8. »Podaci o nekim 
pitanjima religije«. 

50 AH Mostar, SK SK Mostar, Zapisnici sa sastanaka 1955-1957., kutija broj 37., »Zapisnik sa sastanka Sre¬ 
skog komiteta SK u prisustvu sekretara opštinskih komiteta SK održan 23. 2. 1956. u Mostaru«. 

promjenu političkog poretka u našoj zemlji. Tako je donesena presuda po kojoj se zabra¬ 
njuje svaka legalna pošiljka paketa ili pomoći od strane sveštenika iz inostranstva. Pošto 
za školovanje kadra nemaju više legalnih mogućnosti oni su se orijentisali na župe odno¬ 
sno na prikupljanje priloga. Još od uvijek je prikupljanje priloga za pomladak bio jedan od 
osnovnih zadataka svakog katoličkog sveštenika. Mi treba da imamo u vidu sprječavanje 
odlaska u te škole i u to treba da upregnemo sve naše mogućnosti. Treba da utičemo na ro¬ 
ditelje, da uključimo omladinu u zanate i da im za obučavanje stvaramo povoljne uslove. 
Drugo pitanje je povlačenje ljudi iz sjemeništa, jer svi oni za naš poredak predstavljaju bu¬ 
duće neprijateljske oficire, jer činjenica je to da se kler još od svog postojanja urotio protiv 
svake napredne misli naša stvarnost ne može imati nikakvog kompromisa sa njima. Uko¬ 
liko sveštenici traže i žele sa nama saradnju oni se ne odriču učvršćenja svojih pozicija.« 51 
Zbog takve politike SKJ ne čudi da je veći dio katoličkog svećenstva i vjernika među 
Hrvatima u Bosni i Hercegovini vidio u obnovi Jugoslavije obnovu tiranije i priželjkivao 
njezin kraj. Posebnu težinu stalnim mjerama represije prema katoličkom svećenstvu daje 
činjenica što je u Hercegovini nacionalno u velikoj mjeri poistovjećeno s religijskim. Re¬ 
ligija je bila pokretač i pokazatelj nacionalnih osjećaja te na neki način i nadomjestak za 
mnoge sadržaje nedovoljno razvijenog i polovično moderniziranog društva. 52 Napade na 
svećenstvo većina naroda doživljavala je kao napade na naciju. Posebno ako su, a velikim 
dijelom jesu, ti napadači bili druge vjere i nacionalnosti. A međunacionalni i međuvjerski 
odnosi bili su stalna tema partijskih sastanaka. Na spomenutom sastanku iz veljače 1956. 
godine jedan od članova sreskog komiteta Harno Grebo iznosio je podatke o »neprijatelj¬ 
skom djelovanju katoličkog klera«, »raspirivanju šovinističke mržnje« te »odlasku omla- 
dinaca, naročito iz Zapadne Hercegovine u vjerske škole«. Grebo je iznio niz podataka 
koji su ukazivali na vrlo loše međunacionalne odnose u Hercegovini, a među njima i slje¬ 
deće: »Zatim šofer traktorske stanice u Mostaru kaže da u današnjoj našoj socijalističkoj 
Jugoslaviji postoji daleko veća nacionalna mržnja nego ikad prije i ako dođe rat da će kr¬ 
voproliće biti daleko veće nego što je bilo za vrijeme prošlog rata. [...] Djeca se svađaju, 
psuju, govore jedni drugima da su ustaše itd. Djeca čiji su roditelji poginuli kao zločinci 
ili se pak nalaze u inostranstvu prosto se s njima diče/učenici početnih razreda gimnazije. 
Takvih pojava je bilo i u Srednjoj ekonomskoj školi u Mostaru. Između ostalog kad je bilo 
riječi o Aleksi Santiću neki učenici su govorili daje on srpski, a drugi muslimanski pisac. 
Zatim hrvatski omladinci/svakako pod nečijim uticajem/neće da govore kako je usvojeno 
i što je pravilno. Neće naprimjer da kažu: ’tačno’ nego ’točno’, ili umjesto ’opština’ kažu 
'općina’ itd. Ili kad je trebala da se organizuje ekskurzija srpski omladinci nisu htjeli u 
Zagreb, kao ni hrvatski u Beograd. To sve nekako nastavnici tolerišu.« 53 
Zelja za vlašću i uvjerenost u njezinu neprolaznost učinili su da svi komiteti, marksistički 
centri, instituti i sva socijalistička inteligencija u Hercegovini i Jugoslaviji nisu vidjeli ono 
Stoje vidio »šofer traktorske stanice u Mostaru«, a to je činjenica kako komunistička re- 


51 Isto. O Memorandumu što su ga u lipnju 1954. potpisala 143 katolička svećenika koji su živjeli izvan Jugo¬ 
slavije bit će više riječi kasnije. 

52 Esad CIMIĆ, Socijalističko društvo i religija. Svjetlost, Sarajevo, 1966., str. 123-124. 

53 AH Mostar, SK SK Mostar, Zapisnici sa sastanaka 1955-1957., kutija broj 37., »Zapisnik sa sastanka Sre¬ 
skog komiteta SK u prisustvu sekretara opštinskih komiteta SK održan 23. 2. 1956. u Mostaru«, str. 6. 

presivna vlast potiče mržnju što će u slučaju krize dovesti do krvoprolića. Bilo je iluzorno 
očekivati da će sustav koji je tražio od djece da se odreknu roditelja i od učenika da se 
odreknu svoga jezika te ih prisiljavao da govore »kako je usvojeno i što je pravilno« biti 
stabilan i da će izdržati kušnje vremena. 


Udruženje katoličkih svećenika 

Nasilje komunističke vlasti u Bosni i Hercegovini prijetilo je materijalnom uništenju Ka¬ 
toličke crkve, pa je dio svećenstva odlučio da nešto treba mijenjati. Skupina franjevaca 
franjevačke provincije Bosne Srebrene, na čelu s provincijalom fra Josipom Markuši- 
ćem, primljena je u Beogradu 23. rujna 1949. kod Josipa Broza Tita. Bio je to početak 
uspostave kakvih - takvih odnosa između Komunističke vlasti i barem dijela katoličkog 
svećenstva u BiH. 54 Kao rezultat tih razgovora nastao je Inicijativni odbor za osnivanje 
Udruženja katoličkih svećenika (UKS) NR Bosne i Hercegovine. Predsjednik tog odbora 
bio je fra Bono Ostojić, župnik iz Kiseljaka. Odnos snaga i društvene okolnosti u kojima 
je osnivano Udruženje najbolje oslikava fra Bonina izjava na kraju razgovora kojim je za 
Udruženje nastojao pridobiti don Andriju Majića, svećenika i biskupskog delegata Mo- 
starsko-duvanjske biskupije. Nakon što je Majić ideju odbio, fra Bono je rekao: »Pregazit 
će nas.« 55 U Sarajevu je 25. i 26. siječnja 1950. održana utemeljiteljska sjednica Udru¬ 
ženja katoličkih svećenika »Dobri Pastir«. Udruženje je osnovano pod pritiskom i pod 
budnim nadzorom vlasti, a prema obrascu koji je odavno postojao u SSSR-u. Svećenici 
članovi Udruženja vjerovali su da je upravo rad u Udruženju način kako se može opstati, 
očuvati Crkvu i narod, pa i napredovati u novim uvjetima. 56 Mislili su daje to i jedini na¬ 
čin kojim mogu izbjeći prijetnje režima i mržnju koja se nad njima nadvila. 57 Neki od njih 
izgradili su i teorijski okvir u koji su smjestili svoje djelovanje. U tom smislu u rezoluciji s 
osnivačke skupštine piše: »Kod nas napose socijalizam je živa društvena stvarnost u kojoj 
Crkva, kao stoljetna propovjednica bratske jednakosti ljudi, može i mora naći svoje pravo 
mjesto. S tim u vezi logičnom nužnošću nameće se svim članovima Udruženja katoličkih 
svećenika dužnost, da što jasnije uoče stvarnost, i da se prema tome, još dublje i svestrani- 
je upoznaju sa socijalnim pitanjima, strujanjima, nastojanjima i ostvarenjima, a osobito da 


54 Velimir BLAŽEVIĆ, »Fra Josip Markušić - provincijal Bosne Srebrene«, Nova et vetera, revija za filozof- 
sko-teološke i srodne discipline, sv. I—II, Udruženje vjerskih katoličkih službenika u SR BiH, Sarajevo, 
1981., str. 58. 

55 Ratko PERIC, »Biskupski delegat Majić i ilegalno svećeničko ’Udruženje’«, Sluga dobri i vjerni, Biskupski 
ordinarijat Mostar, Mostar, 1998., str. 134. 

56 Jure KRISTO, »Korisne budale, svjesni suradnici ili mudri manipulatori«, Fra Ferdo Vlašić vizionar i patnik, 
spomenica u povodu desete obljetnice smrti (1995.-2005.), Naša ognjišta, Tomislavgrad, 2005., str. 81-101. 
Prošireno izdanje s polemikama s nekim franjevcima bivšim članovima Udruženja u: Jure KRISTO, Riječ 
je o Bosni, Golden marketing - Tehnička knjiga, Zagreb, 2008., str. 315-347. Krišto je pokazao daje Udba 
sebi pripisivala zasluge za osnivanje Udruženja. Suprotno stajalište vidjeti: Ignacije GAVRAN, Suputnici 
bosanske povijesti. Svjetlo riječi, Sarajevo, 1990., str. 133-146; Velimir BLAŽEVIĆ, »Svećeničko udruženje 
’Dobri pastir’ s pozitivne strane«, Spomen-spis, Povodom 90. obljetnice rođenja dr. fra Ignacija Gavrana, 
Udruga đaka franjevačke klasične gimnazije-Visoko, Zagreb, 2004., str. 33-35. 

57 Miroslav AKMADŽA, Denis NJARI, »Prilog poznavanju djelovanja Udruženja katoličkih svećenika Bosne 
i Hercegovine ’Dobri pastir’«, HUMAN1TAS ETLITTERAE, Zbornik u čast Franje Šanjeka, Dominikanska 
naklada Istina, Kršćanska sadašnjost, Zagreb, 2009., str. 663-684. 

u našem društvenom okviru izražavaju teoriju i praksu socijalizma, da bi što jasnije mogli 
shvatiti sve one praktične mjere kojima se prilazi ostvarenju socijalizma, i kroz to mogli 
najpravilnije odrediti svoje pravo mjesto u tom novom i zamašnom zbivanju.« 58 
Atmosferu koja je vladala na utemeljiteljskoj sjednici Udruženja oslikava i pozdrav pred¬ 
sjednika inicijativnog odbora fra Bone Ostojića 59 kojim je otvorio osnivački skup: »Po¬ 
zdravljam vas katoličkim pozdravom 'Hvaljen Isus’ i našim borbenim pozdravom 'Smrt 
fašizmu - Sloboda narodu’.« 60 Ostaje otvoreno pitanje dokle se moralo ići, a da se ne bude 
»pregažen« te koliko je suradnja s komunističkom vlašću bila nužnost, a koliko jedan 
obrazac ponašanja što je funkcionirao i prije, a i poslije komunista. U tom smislu slikovit 
je i Ostojićev osvrt na Drugo zasjedanje ZAVNOBiH-a, koji je objavljen u časopisu Dobri 
pastir iz 1956., gdje piše: »Riječi druga Tita ostavile su na nas najdublji utisak, a njihova 
završna misao bila je: borba se nastavlja do konačne pobjede. Osim referata druga Tita 
moju posebnu pažnju privukao je referat druga Marka, koji je, kako sam odmah u početku 
zapazio, imao zadatak da nam svima objasni, kakvu je ulogu odigrala u borbi Komuni¬ 
stička partija. Slušam, snebivam se i sam sebe pitam: ’Zar nisi znao, koliko je jaka i kako 
organizovana Komunistička partija Jugoslavije? Doživio si i vidio toliko štrajkova u Ze¬ 
nici, preskakivao iz vagona u vagon bježeći pred žandarskim kundacima, svojim očima si 
gledao borbu radnika za veći komad kruha, a nisi ni tada ni poslije nastojao doznati i shva¬ 
titi, koja i kakva organizacija vodi to radništvo, a ako si uglavnom nešto i znao, sigurno je, 
da nisi ni slutio, koliko je njezina nauka, ideologija već osvojila radničke mase.’ Iz riječi 
druga Marka morao je svatko, htio ili ne htio povući zaključak: njemačkoj sili i oružju a 
u vrijeme kad je u zemlji bilo gotovo sve obezglavljeno, suprotstavila se i narod digla na 
ustanak dobro organizirana Komunistička partija.« 61 

Naravno, »drug Marko« bio je Aleksandar Ranković, srbijanski i jugoslavenski komunist, 
osnivač Ozne, koja je poslije preimenovana u Udbu, odnosno Službu državne sigurnosti 
(»bezbjednosti« - SDB). Pod njegovim zapovjedništvom i od njegovih podređenih ubi¬ 
jena je većina svećenika u BiH i Jugoslaviji. 62 Udruženju je pristupilo 169 članova. Do 
1952. učlanjeno je 205 svećenika, a u prvim brojevima glasila UKS-a Dobri Pastir izlazili 
su popisi članova Udruženja. Popisi su ubrzo prestali izlaziti, što se opravdavalo »situa¬ 
cijom u društvu«. Udruženje je 1975. imalo 310 članova. Prve godine u članstvu je bilo 
57% bosanskih franjevaca, 29% hercegovačkih franjevaca i 14% dijecezanskih svećenika 
s prostora čitave BiH. U Udruženju je 1975. bilo 62% bosanskih franjevaca, 26% herce¬ 
govačkih i 12% dijecezanskih svećenika iz BiH. Udruženje su čitavo vrijeme postojanja 


58 M. AKMADŽA, Katolička crkva u Hrvatskoj i komunistički režim 1945.-1966., Otokar Krešovani, Rijeka, 
2004., str. 107. 

59 O fra Boni Ostojiću vidjeti: Svjetlo riječi, ožujak 2010., str. 66. 

60 Dobri Pastir, Glasilo Udruženja katoličkih svećenika Narodne Republike Bosne i Hercegovine, br. 1-2, 
februar-mart 1950., Sarajevo, 1950., str. 9. 

61 Fra Bono OSTOJIĆ, »Moje sjećanje na II. zasjedanje AVNOJ-a«, Dobri pastir, svezak I—IV, Udruženje 
katoličkih svećenika NR Bosne i Hercegovine, Sarajevo, 1955., str. 274-275. 

62 Ivo LUČIĆ, »Sto je (bila) Bosna i Hercegovina i tko smo (bili) mi«, Status, br. 14, proljeće 2010., str. 
107-136. Ovaj tekst izazvao je u ljeto i jesen 2010. oštru polemiku u kojoj je petnaestak sudionika napisalo 
oko 35 tekstova. Vidjeti: Ivo LUČIĆ, »Sve (ni)je isto kao lani?«, Status, br. 15, Mostar, proljeće 2011., str. 
212-219. 

vodili bosanski franjevci. 63 Za prvog predsjednika Udruženja izabran je već spominjani 
fra Bono Ostojić, a potpredsjednici su bili: fra Serafin Dodig, župnik u Čapljini, i vlč. 
Franjo Momčinović, dekan i župnik u Derventi. Tajnik je bio dr. fra Karlo Karin, profesor 
u Sarajevu, a blagajnik dr. fra Većo Vlajić, gvardijan u Sarajevu. Osim navedenih, članovi 
Upravnog odbora bili su: fra Ferdo Vlašić, vlč. Rudolf Klampfl, fra Domagoj Simić, fra 
Valerije Jurić, fra Blago Karačić, vlč. Anto Zajac, fra Bogdan Ćubela, fra Bosiljko Beka- 
vac i fra Viktor Sakić. Članovi Nadzornog odbora bili su: fra Krunoslav Misilo, fra Pavo 
Dragićević i vlč. Stjepan Sokolović. 64 Članovi Udruženja imali su socijalno osiguranje 
i mirovinu te su manje bili na udaru vlasti. Prema navodu dr. Svetozara Rittiga, župni¬ 
ka župe svetoga Marka u Zagrebu, predsjednika Vjerske komisije i ministra u vladi NR 
Flrvatske, posebne zasluge za osnivanje UKS Dobri Pastir imao je Đuro Pucar - Stari, 
predsjednik vlade BiH i jedan od čelnika KPJ u Bosni i Flercegovini. 65 U duhu vremena i 
opće kolektivizacije osnovana je i Svećenička zadruga. 66 Sve to izazvalo je niz kritika na 
račun aktivista Udruženja, čiji je tajnik dr. Karlo Karin poručio: »Ti ljudi, koji nas danas 
kritiziraju i osuđuju, nisu nikada vodili računa o narodu i njegovu dobru, a danas su se pot¬ 
puno povukli s terena, narod napustili bez ikakove brige, pa samo od vremena do vremena 
prošire po koju priču o kakvom ’vođi’, o Mačeku i sličnima. Sav njihov rad pretvorio se u 
čekanje onoga, što će tobože doći.« 67 

Karinova poruka bila je prilično smislena, osim što se njihovi »najveći kritičari« nisu tek 
tako »povukli s terena«. Stepinac, Čule, Majić i ostali bili su u komunističkim zatvorima. 
Komunistima je ubrzo postalo jasno da su neki svećenici prihvatili članstvo i angažman u 
Udruženju tek da bi mogli djelotvornije pomoći svojoj zatvorenoj braći i svojoj zajednici. 
Fra Ferdo Vlašić, fra Smiljan Zvonar i neki drugi uhićeni su u lipnju 1952. i osuđeni na 
dugogodišnje zatvorske kazne, jer su na različite načine pokušavali ishoditi oslobađanje 
fratara iz zatvora. Najveću kaznu dobio je fra Ferdo Vlašić, koji je 11. srpnja 1952. osu¬ 
đen na 16 godina strogog zatvora i 5 godina ograničenja građanskih prava. 68 Nakon što je 
Radio Vatikan 29. studenoga 1952. objavio popis novih kardinala, na kojemje bio i zagre¬ 
bački nadbiskup Stepinac, jugoslavenska je vlast 17. prosinca 1952. prekinula diplomat¬ 
ske odnose s Vatikanom. Već sutradan J. B. Tito optužio je Vatikan za »vođenje talijanske 
imperijalističke politike« i zaključio: »Ali oni neće dočekati da Stepinac bude biskup u 
Zagrebu. Ja im to garantiram.« 69 Isti dan E. Kardelj govorio je na sjednici Vanjskopolitič¬ 
kog odbora Narodne skupštine FNRJ, gdje je rekao: »Na kraju krajeva, već sama činjenica 


63 Marko ORŠOLIĆ, »Sociološki presjek članstva kroz 25 godina«, Spomenica dvadesetpetogodišnjice Udru¬ 
ženja katoličkih svećenika ’Dobri Pastir’, 1950-1975., Udruženje KS, Sarajevo, 1976., str. 49-52. 

64 Dobri Pastir, Glasilo Udruženja katoličkih svećenika Narodne Republike Bosne i Hercegovine, br. 1-2, 
februar-mart 1950., Sarajevo, 1950., str. 80-87. Na stranicama 83-86 nalazi se popis članova Udruženja. 

65 M. AKMADŽA, Katolička crkva u Hrvatskoj i komunistički režim 1945.-1966., str. 107. U Zagrebu je 12. 
studenoga 1953. održana Osnivačka skupština Staleškog društva katoličkih svećenika NR Hrvatske na ko¬ 
joj je utemeljeno Društvo i izabrano njegovo vodstvo. Predsjednik društva bio je Ivan Marohnić. Vidjeti: 
Spomen knjiga Osnivačke skupštine staleškog društva katoličkih svećenika NR Hrvatske, Zagreb, 1953., str. 
81-86. Kao gost Skupštine bio je nazočan i fra Bono Ostojić. 

66 Dobri Pastir, 1950., br. 3-4, str. 49-50. 

67 Karlo KARIN, »Mjesto odgovora našim kritičarima«, Dobri Pastir, Sarajevo, 1950., br. 3—4, str. 53. 

68 SR BiH, Okružni sud u Mostaru, Knjiga upisa, radni broj 127./52. 

69 M. AKMADŽA, Oduzimanje imovine Katoličkoj crkvi i crkveno-državni odnosi od 1945.-1966., str. 50-51. 

da je država, u saradnji sa rukovodstvima pravoslavne, muslimanske, jevrejske i drugih 
crkava uspela da normalizuje položaj tih crkava u državi i da uspostavi tolerantne odnose 
između njih i države, pa čak i odnose saradnje, a da to nije uspela jedino u odnosu prema 
katoličkoj crkvi. Već sama ta činjenica ukazuje na to da odgovornost ne leži na državi, 
nego na voćstvu katoličke crkve, odnosno na Vatikanu koji mu diktira takvu politiku.« 70 
Kardelj je posebno istaknuo i pohvalio izjavu patrijarha Srpske pravoslavne crkve, koji je 
tim povodom rekao da ne treba odnose između Crkve i države koristiti kao oružje vanjske 
politike, »jer ovo je naša država i mi ćemo urediti svoje odnose s njome«. U takvim od¬ 
nosima Udruženje katoličkih svećenika imalo je sve važniju ulogu. Od njega su svećenici 
puno očekivali u smislu zaštite, a i vlast u cilju suprotstavljanja politici Vatikana i stav¬ 
ljanja pod kontrolu organizacije koja je imala velik društveni utjecaj i bila jedina oporba. 
U procjenama »ponašanja« svećenika na terenu u izvješćima KPJ ili Udbe, obično je na- 
pominjano je li svećenik član Udruženja ili nije. Ali zato su u dijelu svećenstva, posebno 
dijecezanskog, pa i dijela naroda, članovi Udruženja smatrani režimskim ljudima. Loš glas 
ih je pratio i među katoličkim svećenstvom u inozemstvu. Smatrali su ih »otpadnicima i 
izdajnicima«. Takvoj ocjeni, barem među domaćim katoličkim svijetom, pridonijela je i 
slika J. B. Tita te poneka komunistička promidžbena parola tiskana na stranicama časopisa 
Dobri Pastir. Zbog toga su mnogi svećenici tajili članstvo u Udruženju, posebno što su to 
članstvo vlasti eksponirale i nastojale što više iskoristiti za svoje ciljeve. 71 U isto vrijeme, 
mnogi svećenici bili su po zatvorima. Nekima je članstvo u Udruženju bilo put do slobo¬ 
de. U jednom izvješću SKJ o stanju u zapadnom dijelu Hercegovine iz srpnja 1958. piše: 
»Kada se ovome dodaju i administrativno - kaznene mjere, preduzimane radi prekršaja 
zakona o pravnom položaju vjerskih zajednica i drugih propisa, onda se može konstatovati 
da su naše represivne mjere prema katoličkom sveštenstvu bile široke i da samo neznatan 
broj sveštenika nije bio njima zahvaćen. Te mjere uticale su na opadanje izrazito političke 
neprijateljske aktivnosti klera i znatno su doprinijele diferencijaciji među sveštenicima. 
Mnogi od hapšenih i suđenih sveštenika prišli su UKS. Neki od njih odbacili su svoje ek¬ 
stremne i neprijateljske stavove prema FNRJ, a većina odbacuje ma kakvo organizovano 
učešće u neprijateljskom radu.« 72 

Ipak, članovi UKS-a nisu bili tek poslušnici režima. Fratri su u časopisu Dobri Pastir 
polemizirali s Matavuljevim »Bakonjom fra Brne«, filmom snimljenim po istoimenom 
romanu, te piscima koji su stali u obranu Matavuljeva djela: Miloradom Gajićem i Jo- 
žom Horvatom. 73 Fra Rufin Šilić izrugivao se s »teologijom Ive Mihovilovića, Carliona i 
drugih njima sličnih 'naprednih’ stručnjaka«. Objavljenje tekst fra Dominika Mandića. 74 
Objavljeno je i djelo dr. fra Leona Petrovića Kršćani bosanske crkve. Kako je Petrović 
ubijen prilikom ulaska partizanskih postrojbi u Mostar, načinjen je kompromis, pa je djelo 


70 Edvard KARDELJ, »O antijugoslovenskoj politici Vatikana«, Problemi naše socijalističke izgradnje , knjiga 
III, Kultura, Beograd, 1954., str. 259-260. 

71 Ignacije GAVRAN, »Uz 25-godišnjicu udruženja ’Dobri Pastir’«, Spomenica dvadesetpetogodišnjice Udru¬ 
ženja katoličkih svećenika Dobri Pastir 1950., Sarajevo, 1976., 21-27. 

72 PK SKJ Mostar, Stanje privrede na području zapadne Hercegovine , Mostar, 10. 7. 1958., str. 34. 

73 Dobri Pastir , 1951., br. 1-2, str. 120-129 i br. 3-4, str. 320-334. 

74 Dobri Pastir, 1951., br. 3^1, str. 289 i str. 315-319. 

potpisano samo inicijalima. 75 U jubilarnom broju časopisa iz 1960. objavljenaje osmrtnica 
kardinalu Alojziju Stepincu i biskupu Ivanu Sariću, koji su umrli tijekom te godine. 76 
Biskupi su udruge katoličkih svećenika ocijenili kao pokušaj komunističkih vlasti da raz¬ 
biju Katoličku crkvu, razjedine svećenike i vjernike, da bi u budućnosti doveli do raskida 
sa Svetom Stolicom i do osnivanja tobožnjih »narodnih crkava«. 77 Oni su, na čelu sa 
Stepincem, u udrugama vidjeh »đavolji zagrljaj«, pokušaj KPJ i Udbe da razbiju Crkvu i 
odvoje je od Vatikana. Nakon što su neko vrijeme preporučivah svećenstvu da se ne učla¬ 
njuje u udruge, Biskupska je konferencija 26. rujna 1952. oštro osudila i zabranila osniva¬ 
nje svećeničkih udruga, ah su one, što zbog prijetnji i ucjena vlasti, a što zbog privilegija 
koje su članovi udruga imali, ipak nastavile djelovati. 78 

Crkvene vlasti u Bosni i Hercegovini nisu poduzimale mjere crkvenog kažnjavanja člano¬ 
va Udruženja, jer su procijenili da je broj članova velik, te da bi u tom slučaju vjernici u 
BiH mogli ostati bez znatnog broja ionako nedostatnih dušobrižnika. 79 S druge strane, ni 
sami komunisti često nisu bili zadovoljni djelovanjem UKS-a. Tako Milan Banjac, sekre¬ 
tar Komisije za vjerska pitanja Izvršnog vijeća NR BiH, početkom 1958. navodi kako su 
svećenici članovi Udruženja jako angažirani na organiziranju vjerskih manifestacija, što 
tumači rezultatom pritiska njihova vodstva, a dijelom i njihove potrebe za dokazivanjem 
kako oni nisu nikakvi šizmatici, nego su i zaslužniji, jer su preko svojih društvenih zasluga 
ostvarili i veća prava i od veće su koristi za Crkvu. Od ukupno 370 katoličkih svećenika u 
to vrijeme, u članstvu Udruženja bilo ih je 208, od čega je bilo 27 svjetovnih svećenika. 80 
Komisija je raspolagala različitim podatcima o pojedincima i odnosima u Crkvi. Može se 
zaključiti daje Partija, barem do 1957., vodila ukupne aktivnosti oko odnosa s Crkvom 
preko Udbe, što je i spomenuto na sjednici Komisije za vjerska pitanja Izvršnog vijeća NR 
BiH održanoj 13. listopada 1958., kada je predloženo da se to promijeni. U zapisniku s te 
sjednice piše i sljedeće: »Konstatovano je da je ova problematika daleko veća nego što je 
ona sagledavana, jer pored ostalog vjersko iživljavanje neće prestati ni u uslovima mnogo 
većeg standarda, s druge strane s obzirom na našu stvarnost i položaj resora Unutrašnjih 
poslova, organi U.P. ne bi trebalo da vode sve probleme, kao što je to bio slučaj do unazad 
godinu dana.« 81 U istom zapisniku piše da su svi članovi Komisije raspravljah o razvoju 
odnosa s predstavnicima Katoličke crkve te su zaključili: »Opšta je ocjena da su odnosi 
sa franjevačkim provincijalima normalni i da su za sada zadovoljavajući. Isto tako kon¬ 
statovano je da bosanski provincijal (fra Boris Ilovača, 1893.-1971., op. a.) nije stalan, 
da nije odlučan u saradnji i da on vaga u sadašnjim uslovima šta više konverira. On je i 
ovog sastanka kapitula - definitorija nastojao progurati na rukovodeća mjesta svoje ljude. 
Dogodilo se da su ti ljudi uglavnom neprijateljski raspoloženi, te od tuda je zaključak da bi 


75 Dobri Pastir, 1952., br. 1—4, str. 41—216. 

76 Dobri Pastir, 1950.-1960., Sarajevo, 1960., br. 1—4, str. 395-397. 

77 M. AKMADŽA, Katolička crkva u Hrvatskoj i komunistički režim 1945.-1966., str. 104. 

78 M. AKMADŽA, Oduzimanje imovine Katoličkoj crkvi i cr/cveno-državni odnosi od 1945.-1966., str. 43-52. 

79 Ratko PERIĆ, »Non expedit« i »Non licet«, Vrhbosniensia, Sarajevo, 7/2003., br. 1, str. 131-167. Usporediti: 
M. AKMADŽA, Katolička crkva u Hrvatskoj i komunistički režim 1945.-1966., str. 107-108. 

80 Hrvatski državni arhiv (HDA), Fond Komisije za odnose s vjerskim zajednicama (KOVZ), kutija 38., Pov. 
82/1-1958., Kratka analiza o aktivnosti UKS-a i mjere u vezi s tim, u potpisu M(ilan) Banjac. 

81 HDA, KOVZ, Kutija 38., Pov. 91/1-1958., Zapisnik, Sarajevo, 15. oktobra 1958 god, sekretar Milan Banjac. 

on u jednom jačem insistiranju Vatikana do kraja slijedio njihovu politiku. [...] Što se tiče 
provincijala u Mostaru (fra Jerko Mihaljević, 1905.-1975., op. a.), stvar je drugačija. On 
je za suradnju, ali promišlja, ne želi sebi zatvoriti vrata ni u zemlji, ni u Vatikanu, niti kod 
biskupa. No, pored svega je iskreniji, odnosno realniji od fra Borisa Ilovače, bosanskog 
franjevačkog provincijala. On će, po ocjeni ići u suradnju još dalje, jer svjesno uviđa da 
je naša stvarnost tu, da s tim treba računati i da se u datoj situaciji treba tako i postaviti. 
Druga je stvar ko će u danom momentu imati više koristi.« 82 

U ovih nekoliko rečenica opisana je bit odnosa većeg dijela katoličkih svećenika članova 
Udruženja i jugoslavenskih komunista, odnosno njihove vlasti. Svećenici su bili svjesni 
stvarnosti, a ona je bila teška i naizgled dugoročno nepromjenjiva. Kada je osnivano Udru¬ 
ženje, fra Jerko Mihaljević je bio u zatvoru. Osuđen je na 12 godina, a odležao je 6. Kao 
provincijal posebno se trudio oko zatvorenih fratara. Obilazio ih je i zalagao se za njihovo 
oslobađanje. 83 


Popuštanje pritiska 

Odnos jugoslavenske države prema Crkvi mijenjao se i u skladu s promjenom njezine 
vanjske politike. Okretanje prema Zapadu nakon razlaza sa SSSR-om utjecalo je i na nešto 
povoljniji položaj Crkve. Tome su velik doprinos dali i svećenici u emigraciji. Jedna od 
njihovih akcija, koja je jako uznemirila komunističku vlast, bila je izrada Memoranduma 
o vjerskim progonstvima i pravom položaju Hrvatske i njenog pučanstva, koji je poslan 
»vladama, vodećim političarima i vjerskim vođama, novinarima i novinskim kućama«. 
Memorandum su potpisala 143 katolička svećenika, a šestočlano izaslanstvo ga je 15. 
lipnja 1954. predalo predsjedniku SAD-a Dvvightu Eisenhoweru. 84 

Komunisti su htjeli pokazati da stanje u zemlji nije onakvo kakvim je opisano u Memo¬ 
randumu. Bila je važna javna manifestacija »dobrih odnosa s Crkvom«. U takvoj situaciji, 
neki od svećenika organiziranih u UKS čak su dobili i državna odličja. Tako su 1955. fra 
Josip Markušić i fra Bono Ostojić dobili od Tita Orden bratstva i jedinstva I. reda. Isto 
odličje 1959. dobili su: fra Karlo Karin, fra Mile Leko, fra Serafin Dodig i dr. fra Rasti- 
slav Drljić. 85 Odličja su dobili još neki svećenici koji su surađivali s vlašću. Od veljače 
1959. mogu se u dokumentima pratiti tragovi normalizacije odnosa Crkve i države. U 


82 Isto. 

83 Fra Jerko Mihaljević rođenje 6. 2. 1905., u Grabu, župa Veljači, općina Ljubuški. Imenovanje 1946. pro¬ 
vincijalom hercegovačkih franjevaca, ali su ga komunisti zatvorili prije nego mu je ta odluka priopćena. 
Proveo je pet godina u Staroj Gradišci i još jednu godinu u Lepoglavi. Pušten je nakon nadbiskupa Stepinca, 
kojem je pomagao i »ministrirao« u zatvoru. Optužen je od don Ivana Tomasa, svećenika Mostarsko-duvanj- 
ske biskupije, da je »uhodio Stepinca«, za što (do sada) nisu izneseni nikakvi dokazi i što fra Robert Jolić 
naziva »nečuvenom laži i potvorom za koju bi se netko trebao i službeno ispričati«. Vidjeti: Robert JOLIĆ, 
Leksikon hercegovačkih franjevaca , Hercegovačka franjevačka provincija Uznesenja BDM, Mostar, 2011., 
str. 257-258. 

84 T. JONJIĆ, »Memorandum hrvatskih katoličkih svećenika predsjedniku Eisenhoweru 1954. godine«, str. 
57. Usporediti: M. AKMADŽA, Katolička crkva u Hrvatskoj i komunistički režim 1945.-1966., str. 129, te 
355-364; ISTI, Spisi Komisije za vjerske poslove NR Hrvatske o katoličkim svećenicima u iseljeništvu, u: 
Tkalčić, 11/2007., str. 401^172. 

85 Dobri Pastir, 1950.-1960., Sarajevo, 1960., br. \-4, str. 427. 

dopisu državnog sekretara za unutrašnje poslove FNRJ sekretaru UP NR BiH i ostalim 
republičkim sekretarima piše: »U poslednje vreme neki republički sekretarijati za unu¬ 
trašnje poslove preduzimali su razne mere prema pojedinim istaknutim i rukovodećim 
pretstavnicima versldh zajednica, a da SDSUP prethodno nije obaveštavan, niti je traženo 
njegovo mišljenje i suglasnost. Tako je kažnjen splitski nadbiskup Franić, obavljen raz¬ 
govor službenika DSUP-a NR Hrvatske sa zagrebačkim nadbiskupom koadjutorom Se- 
perom, pokrenut krivični postupak protiv zadarskog biskupa Garkovića, hapšen istaknuti 
predstavnik Slovačke evangelističke crkve iz Pivnice, Gustav Babilon, preduzete izvesne 
mere prema ljubljanskom biskupu Vovku itd. O nekim ovim merama SDSUP je bio oba- 
vešten tek pošto su bile preduzete, a o nekim kada su već bile u toku. Ovakva praksa može 
da ima negativnih posledica na planu odnosa verskih zajednica i države u celini i ona u 
svakom slučaju može da smeta uspešnom provođenju jedinstvene politike prema verskim 
zajednicama u FNRJ.« 86 

Potpredsjednik Saveznog izvršnog vijeća Jugoslavije Aleksandar Ranković poslao je 18. 
srpnja 1959. republičkim izvršnim vijećima okružnicu o odnosima Crkve i države. On se 
poziva na Zakon o pravnom položaju vjerskih zajednica od 22. svibnja 1953. te piše kako 
je proces normalizacije odnosa Crkve i države znatno smanjio utjecaj najreakcionarni- 
jih elemenata u vjerskim zajednicama. Ranković je nastavio: »Mada su se u posljednje 
vrijeme i sa Rimokatoličkom crkvom odnosi nešto poboljšali oni još nisu takvi da bi se 
smatrali normalnim kao što je to sa drugim vjerskim zajednicama. Ovo zbog toga što ova 
crkva ne nastoji da svoju vjersku djelatnost uskladi sa Ustavom i zakonima i što se još nije 
odrekla svojih političkih pretenzija i svog ranijeg privilegovanog položaja.« 87 
Papa Pio XII. umro je 9. listopada 1958., zatimje 10. veljače 1960. umro kardinal Alojzije 
Stepinac. Komunisti su se požurili objaviti kako su upravo njih dvojica bili krivi za loše 
odnose jugoslavenske države s Crkvom, a u javnost su puštene najave kako vlast želi te 
odnose popraviti. 88 Komunističke vlasti u BiH budno su pratile reakcije na smrt kardinala 
Stepinca. Tako je Sreski komitet SK BiH Mostar poslao 11. veljače 1960. okružnicu u 
kojoj piše: »Dragi drugovi, u današnjem Oslobođenju objavljena je informacija o smrti 
doktor Stepinac Alojzija. Može se očekivati da će to razni neprijateljski elementi pokušati, 
kao i do sada u sličnim prilikama, da koriste za razne napade na naš društveni poredak, 
politiku i si.« 89 Izvješća s terena pokazuju da i nije bilo nekih posebnih reakcija, kako se 
može razabrati iz jednoga nastalog u Ljubuškom, u kojem piše: »Prema dosadašnjim in¬ 
formacijama na našem terenu nije bilo nekih značajnijih komentara ili politički negativnih 
ispada, provokacija ili slično. Na nekoliko mjesta organizovane su mise posvećene smrti 
Stepinca /Studenci, Sipovača/ bez nekih otvorenih istupanja. Te mise su održane po uobi- 


86 Federativna Narodna Republika Jugoslavija, Državni sekretarijat za unutrašnje poslove, Uprava državne 
bezbednosti, broj 601., 20. II. 1959., Državnom sekretaru za unutrašnje poslove BiH drugu Safetu Filipovi- 
ću, Državni sekretar za unutrašnje poslove FNRJ Svetislav Stefanović. Rukom je dopisano daje s dopisom 
upoznat drug V(ojo) Čolović i još jedna osoba (nečitko), potpis Božo. 

87 Federativna Narodna Republika Jugoslavija, Savezna narodna skupština, Savezno izvršno vijeće, pov. Br. 
12., 18. VII. 1959., Beograd, Pretsjedniku Izvršnog vijeća republike, potpretsjednik Saveznog izvršnog veća, 
Aleksandar Ranković. Prijepis ovjerio K. Franović. 

88 M. AKMADŽA, Katolička crkva u Hrvatskoj i komunistički režim 1945.-1966., str. 213. 

89 AH, SK SK BiH, Strogo pov. br: 016/1-60., datum: 11/2-1960. godine, Depeša, OK SK BiH Konjic... 
Ravno i Mostar. Za sreski komitet SK BiH Danilo Bilanović. 

čajenim i ustaljenim crkvenim propisima. Inače građanstvo, naročito seljaci, ne gledaju u 
Stepincu neku značajniju ličnost, koja bi za njih bila interesantna. Zbog toga, vjerovatno, 
nije ni bilo većih komentara. Jedan veći broj stanovništva nije ni upoznat o njegovoj smrti 
iz čega izvodimo zaključak da Stepinac nije interesantan kao neka politička ličnost za ovaj 
kraj. Mnogo više komentara bilo je povodom smrti Ante Pavelića [umro 28. 12. 1959., 
op. a.] ali ni tom prilikom nije bilo nekih političkih ispada. Moglo se jedino zapaziti da 
za novogodišnjih praznika na nekim crkvenim skupovima nije bilo uobičajenog veselja, 
kao na pr. u Veljacima i Sipovači. Naime u Veljacima na novu godinu uopšte nije bilo 
pjesme niti kola kao dosadašnjih godina. Time je sigurno izraženo žaljenje za Pavelićem. 
Pretpostavljamo daje bilo raznih molitvi za dušu njegovu, ali o tome nemamo pouzdanih 
podataka. Isto tako nemamo pouzdanih podataka o licima koja slušaju radio Madrid, ali 
osjećamo da dobar broj ljudi sluša ovu reakcionarnu stanicu bilo iz znatiželje bilo iz ne¬ 
prijateljskih pobuda.« 90 

Znakovito je kako su bitni zaključci i političke ocjene donesene temeljem vjerojatnosti, 
pretpostavki ili osjećaja. U Konjicu je primijećeno daje »fratar izašao na misu u nekom 
svečanom odijelu, ali u propovjedi i molitvi nije ni riječ rekao o Stepincu«. 91 U izvješću 
iz Ravnog piše da su svećenici u Ravnom i Trebimlji održali mise 14. veljače, na kojima 
su govorili o Stepinčevom životopisu, njegovim mukama i bolesti te su vjernicima pre¬ 
poručili molitvu za njegovu dušu. Naglašeno je kako je svećenik iz Trebimlje dolazio 
kod svećenika u Ravno, »sigurno zbog dogovora«, a ovaj iz Ravnog išao je u Dubrovnik. 
U izvješću dalje stoji da su svećenici i vjernici pokrenuli akciju oko popravke crkve na 
Trebimlji, koja bi trebala biti završena do 16. kolovoza, na »Rokov dan«, kada će doći i 
biskup iz Mostara. Izvješće završava rečenicom: »Mičemo sa naše strane poduzeti mjere 
za umanjenje ove akcije i pratit ćemo ostale poduhvate u vezi stim.« 92 
Praćenje nije prestajalo. Tijekom 1967. godine Centar SDB-a u Mostaru, što je zapravo 
bila netom preimenovana dotadašnja Udba, izradio je popis svih bivših sjemeništaraca 
i bogoslova iz Hercegovine. Pritom su prikupljani i aktualni podatci o njima: gdje žive, 
što rade. Posebno velik interes SDB-a bio je za svećenike koji su boravili u inozemstvu. 
U jednoj njihovoj informaciji piše: »Oko polovine svećenika Hercegovačke franjevačke 
provincije pastorizira izvan Jugoslavije, a najviše ih je u Komeserijatu hercegovačkih fra¬ 
njevaca u Chicagu, koji je osnovan 1925. godine, a gdje je nakon Drugog svjetskog rata 
pristigao veći broj hercegovačkih franjevaca.« 93 

Samostalna zajednica hrvatskih franjevaca u Americi osnovana je u Chicagu kao Komi- 
sarijat Svete Obitelji 9. veljače 1926. (a ne 1925., kako su pisali SDB-ovi analitičari), a 


90 AH SKSK BiH Mostar, 1946/ 1961. 1964. Opšta arhiva (16.-502.) Strogo pov., OK SK Ljubuški, broj: 
01-47/1-60., dana 26. 2. 1960., Sreskom komitetu Saveza komunista Mostar, Informacija , Za OK SK Mate 
Salinović. 

91 AH SKSK BiH Mostar, 1946/ 1961.-1964. Opšta arhiva (16.-502.) Strogo pov., OK SK BiH Konjic, 17. 
februara 1960. 

92 AH SKSK BiH Mostar, 1946/ 1961.-1964. Opšta arhiva (16.-502.) Strogo pov., OK SK BiH, Ravno, broj: 
01-9/1., datum: 19/2-1960. Za OK SK Veljko Kovač (potpis ćirilicom). 

93 Dokument Centra SDB Mostar, bez zaglavlja i datuma. Prema sadržaju može se reći daje izrađen oko 1975. 
Usporediti: Bože VUKUSIĆ, Tajni rat Udbe protiv hrvatskih iseljenika iz Bosne i Hercegovine , Klub hrvat¬ 
skih povratnika iz iseljeništva, Zagreb, 2002., str. 210-227. 

1969. promijenila je naziv u Hrvatska franjevačka kustodija Svete Obitelji. Na sastanku 
franjevačkih provincijala u Karlovcu 1930. skrb za američke Hrvate povjerena je her¬ 
cegovačkim franjevcima. 94 Jugoslavenske su vlasti posebnu pozornost posvećivale toj 
franjevačkoj zajednici u Americi, koja je raspolagala velikim materijalnim i intelektual¬ 
nim potencijalom. Promjenom jugoslavenske vanjske politike i njezina međunarodnog 
položaja represija je prema svećenicima smanjena, ali su zato mjere kontrole pojačane. 


Normalizacija odnosa s Vatikanom 

U veljači 1960. započeli su razgovori oko normalizacije i uspostave odnosa Vatikana i 
Jugoslavije. Službeni pregovori počeli su u lipnju 1964., a u Beogradu je 25. lipnja 1966. 
potpisan protokol o razmjeni poluslužbenih predstavnika. Utvrđena je spremnost na raz¬ 
mjenu izaslanika, do čega je i došlo u studenom 1966. Do potpune uspostave odnosa iz¬ 
među Vatikana i Jugoslavije došlo je 1970. Poboljšanju odnosa Vatikana i Jugoslavije, kao 
i Vatikana s komunističkim zemljama uopće, pridonio je i Drugi vatikanski koncil, koji je 
održan pod vodstvom papa Ivana XXIII. i pape Pavla VI. u Rimu od 11. listopada 1963. do 
8. prosinca 1966. Za taj je koncil splitski biskup Frane Franić rekao daje »osudio bezbožni 
komunizam, ali je otvorio vrata dijalogu s marksizmom«. 95 Josip Broz Tito posjetio je 29. 
ožujka 1971. papu Pavla VI., što je izazvalo veliku pozornost domaće i svjetske javnosti. 96 
Jugoslavenski komunisti pokušavali su pridobiti latinskoameričke zemlje za svoju nesvr¬ 
stanu politiku. J. Broz Tito je 1963. organizirao putovanje po Južnoj Americi, što je bilo 
njegovo najspornije putovanje u inozemstvo. Kardinal Rio de Janeira optužio ga je za 
ateizam, a dvojica brazilskih guvernera odbili su ga primiti. U Čileu su dva ministra dali 
ostavke u znak prosvjeda zbog njegova dolaska. Nakon toga Tito je održao govor u Ge¬ 
neralnoj skupštini Ujedinjenih naroda u New Yorku, u kojem se založio za mir i zabranu 
atomskih pokusa te je pozdravljen ovacijama. Na ulicama su mu hrvatski i srpski emigran¬ 
ti priredili demonstracije s transparentima, na kojima su ga nazivali ubojicom i vrijeđali 
raznim pogrdnim imenima. Demokratski senator Dodd iz Connecticuta rekao je da je J. 
B. Tito »zao čovjek s okrvavljenim rukama«, a jedan republikanski senator nazvao gaje 
»mesarom iz Beograda«. 97 Tito je procijenio da mu za ostvarenje političkih ambicija može 
pomoći poboljšanje odnosa s Katoličkom crkvom. Ponudio je kao uzor Crkvi u Jugoslaviji 
neke katoličke biskupe u Latinskoj Americi, koji su se u to vrijeme žestoko suprotstavljali 
prevlasti američkog kapitala. Dio katoličkog svećenstva koji je prihvatio komunistički 
sustav, kao realnost s dugim vijekom trajanja, tražio je načine da sustav prihvati njih. 
Tražili su i afirmirali crkvene ljude, koji bi poslužili kao primjer i poveznica. Tako su isti¬ 
cali Čamila Torresa, kojega fra Marko Oršolić naziva »Che Gevara u mantiji«, a o kome 
je napisao i knjigu Kršćanin u službi revolucije , 98 Zatim su popularizirali i brazilskog 


94 Robert JOLIĆ, Jozo GRBEŠ, Stoljeće vjernosti, Hrvatska franjevačka kustodija Svete Obitelji, Chicago, 
2000., str. 20-27. 

95 M. AKMADŽA, Katolička crkva u Hrvatskoj i komunistički režim 1945.-1966., str. 223-313. 

96 Karlo KARIN, »Uspostava diplomatskih odnosa SFRJ-Vatikan i Titov posjet Sv. Stolici - veliki događaji 
naših dana«, Dobri pastir, svezak I-IV, Sarajevo, 1972., str. 15-22. 

97 Jasper RIDLEY, Tito - biografija, Prometej, Zagreb, 2000., str. 399-400. 

98 Marko ORŠOLIĆ, Zlodusima unatoč, IMIC, Adamić, Sarajevo Rijeka, 2003., str. 26. 

biskupa Heldera Camaru, koga su zvali »crveni biskup«. On se u intervjuu Glasu Koncila 
pozitivno izrazio o socijalizmu, posebno ističući jugoslavenski primjer. Pozvao je i na 
ostvarenje »ljudskog socijalizma, koji će respektirati i religiju kao oslobodilačku snagu«. 99 
U časopisu Udruženja popularizirani su Leonardo Boff i teologija oslobođenja, koja je 
imala znatan utjecaj u južnoameričkoj Crkvi. 100 Boffa su prevodile i objavljivale čak i 
državne izdavačke kuće. 101 Jedan od vlastima podobnih svećenika, fra Luka Markešić na¬ 
pisao je i 1980. objavio u zborniku Jukić tekst pod naslovom Crkva u samoupravnom 
socijalizmu, da bi ga zatim izdao i kao posebnu knjižicu. Bio je to još jedan pokušaj odre¬ 
đenja filozofske podloge za snošljivost i suradnju Katoličke crkve i socijalističke države. 
U uvodu knjige Markešić je napisao: »Razdoblje samoupravnog socijalizma u Jugoslaviji 
je vremenski dostatno dugo da mogu postojati zrela iskustva o položaju i funkciji religije 
i Crkve u njemu. To iskustvo omogućuje i socijalističkoj državi, koju vode komunisti, i 
religioznim zajednicama, koje su u toj državi kao posebne korporacije, zrelo i otvoreno 
razmišljanje koje može voditi još stvarnijoj suradnji.« 102 

Kako među Hrvatima nije bilo moguće pronaći »crvenog biskupa«, kao što je bio slučaj 
u Sloveniji ( rdeči škofVe koslav Grmič) ili u Južnoj Americi, pronađen je pokoji »crveni 
fratar«. Jedan od takvih bio je hercegovački franjevac fra Zlatko Sivrić. On je od države 
dobio Orden bratstva i jedinstva sa srebrnim vijencem i nadimak »crveni fratar«, što je 
bio i naslov feljtona, a zatim knjige koju je o Sivriću napisao Branko Ignjac. 103 Bez obzira 
na to što su na prvi pogled odnosi Crkve i države mogli izgledati gotovo idilično, SKJ je 
budno pratio sve što se u Crkvi događa i nastojao kontrolirati i usmjeravati procese. Tako 
je preko SDB posebno pažljivo pratio odnose između franjevaca i dijecezanskog svećen¬ 
stva u Hercegovini. Njihovo neslaganje, poznatije kao »hercegovački slučaj«, eskaliralo 
je u svibnju 1968., kada je došlo do »zazidavanja crkvenih vrata« u Grudama i nereda u 
župama Crnač i Mostarski Gradac. 104 

Sličnih nesporazuma i sukoba između dijecezanskog svećenstva i franjevaca bilo je i u 
Bosni. 105 Partija je takvu situaciju nastojala iskoristiti za razbijanje Crkve. U jednom iz¬ 
vješću SDB-a o odnosima franjevaca i svjetovnog svećenstva u Hercegovini, stoji i kon¬ 
statacija: »Neki franjevci čak izjavljuju da župe neće predati ni po cijenu njihovog odcje- 


99 Mitja RIBIČIČ, »Socijalistički savez, njegova uloga i značaj u odnosu na djelovanje vjerskih zajednica«, 
Savjetovanje - seminar o problemima fenomena religije i crkve te djelovanju Saveza komunista Jugoslavije 
i Socijalističkog saveza radnog naroda Jugoslavije prema tom problemu. Centar za društvena istraživanja 
predsedništva CK SKJ, Isključivo za internu upotrebu, Beograd, 1977., str. 111. 

100 Leonardo BOFF, »Teologija oslobođenja - hermeneutička pretpostavka«, Nova et vetera, svezak 1-2, Saraje¬ 
vo, 1985., str. 3 \-A2. Udruženje je 1977. promijenilo ime časopisu Dobri pastir u Nova et vetera, a kalendar 
Dobri pastir nastavio je izlaziti. Odgovorni urednik časopisa Nova et vetera bio je fra Marko Oršolić, a u 
uredništvu su bili: Velimir Blažević, Ignacije Gavran i Viktor Nuić. Poslije je umjesto Viktora Nuića u ured¬ 
ništvo ušao fra Tomislav Pervan. 

101 Leonardo BOFF, Crkva, karizma i vlast. Stvarnost, Zagreb, 1987. 

102 Luka MARKEŠIĆ, Crkva u samoupravnom socijalizmu. Svjetlo riječi, Sarajevo, 1986., str. 7. 

103 Branko IGNJAC, Crveni fratar. August Cesarec, Zagreb, 1979. 

104 O »hercegovačkom slučaju« vidjeti: Marko PERIĆ, Hercegovačka afera, Biskupski ordinarijat, Mostar, 
2002.; Viktor NUIĆ, Istina o »Hercegovačkom slučaju«, Krešimir, Zagreb, 1988.; Jerko MIHALJEVIĆ, 
Hercegovački slučaj. Franjevački samostan Humac, 1976. 

105 Ignacije GAVRAN, Lucerna lucens - odnos Vrhbosanskog ordinarijata prema bosanskim franjevcima 
(1881.-1975.), vlastita naklada,Visoko, 1978. 

pijenja od Vatikana.« 106 Čini se daje to ono stoje najviše radovalo SDB-ove analitičare 
i partijsko vodstvo. Jednako ih je radovao i svaki uspjeh svećeničkih udruženja. U tom 
smislu zanimljiva je njihova ocjena koju je 1977. godine dao Mitja Ribičič: »Zatim je tu 
pitanje učvršćivanja staleškog svešteničkog društva kao vanredno značajne organizacije 
koja je kolektivni član Socijalističkog saveza, koja na svojoj godišnjoj skupštini istovre¬ 
meno peva religiozne i partizanske pesme i brine se o tome da se Ustav i Zakon o pravnom 
položaju verskih zajednica poštuju u našem društvu.« 107 

Govoreći o stanju unutar Katoličke crkve, Ribičič je iskazao određeno zadovoljstvo pro¬ 
mjenama u Sloveniji, posebno je pozitivno ocijenio intervju koji je za Delo dao biskup 
Jožef Pogačnik, čime je prekršio tridesetogodišnju »zavjeru šutnje«. Ribičič je citirao i 
biskupa dr. Vekoslava Grmiča, odnosno njegovu definiciju klerikalizma, koji je »svaki 
pokušaj, najmanji pokušaj nastojanja klerika, sveštenika da u bilo kojoj oblasti čoveko- 
vog života stekne vodeću ulogu, bilo koju zemaljsku stvar kontroliše i prema svojoj želji 
usmerava, da crkva svuda ima odlučujuću reč a ukoliko je to nemoguće da stvara paralelne 
strukture i time polako postaje država u državi«. A upravo je to smetalo Ribičiča, koji je 
»čvor konzervativizma«, a time i društvene odnosno političke opasnosti u Jugoslaviji, 
vidio u zagrebačkom nadbiskupu Franji Kuhariću. 108 


»Reakcionarni dio klera« 

Dok su neki svećenici nalazili načina kako preživjeti, ali i kako steći položaj u samo¬ 
upravnom socijalizmu, onaj drugi, takozvani »reakcionarni dio klera«, bio je praćen od 
Partije, koja je protiv njih poduzimala različite mjere. U Informaciji o djelovanju antisa- 
moupravnih i antisocijalističkih snaga, usvojenoj na 14. sjednici CK SK BiH, održanoj 
11. prosinca 1969., piše: »Reakcionarni dio katoličkog klera pokušava da se predstavi kao 
predstavnik hrvatske nacije u Bosni i Hercegovini. Pošto, kako oni kažu. Hrvati u BiH 
nemaju svoga predstavnika - vođu, tu ulogu treba da preuzme vrh katoličkog klera.« 109 
Partija je opet najvažnije informacije dobivala od SDB-a, koji je hrvatski nacionalizam 
uglavnom povezivao s ustaštvom, odnosno s »neprijateljskom emigracijom«. Tako je na 
popisu »indiciranih veza neprijateljske emigracije« iz 1975. pod rednim brojem 166. bio i 
fra Ferdo Vlašić, za koga piše: »Ferdo Vlašić, sin Ante, rođen 24. septembra 1920. godine 
u Sovićima - Grude, završio teološki fakultet, sada gvardijan u Franjevačkom samostanu 
u Duvnu, gdje i stanuje, Hrvat, državljanin SFRJ. Potiče iz proustaške porodice i tako je i 
on sam oijentisan. Uhapšen je 1952. godine i osuđen na 16 godina strogog zatvora za po¬ 
činjena djela protiv naroda i države. Po izlasku iz zatvora nastavio je sa nacionalističkim 


106 SR BiH, RSUP, SDB, Centar Mostar, broj 1165., 22. 9. 1975., Informacija o najnovijim događajima u od¬ 
nosima franjevaca i svjetovnog klera u Hercegovini. Dostavljeno svim Općinskim konferencijama Saveza 
komunista u Hercegovini, Načelnik centra Stipe Grizelj. 

107 M. RIBIČIČ, »Socijalistički savez, njegova uloga i značaj u odnosu na djelovanje vjerskih zajednica«, str. 
118. 

108 Isto, str. 114-116. 

109 »Informacija o djelovanju antisamoupravnih i antisocijalističkih snaga«, Dokumenti konferencije i Central¬ 
nog komiteta usvojeni između Petog i Šestog kongresa Saveza komunista Bosne i Hercegovine, prilog 3., 
Odbor za pripremu Šestog kongresa SK BiH, Sarajevo, novembra 1973., str. 130. 

djelovanjem, okupljajući oko sebe inteligenciju, problematična i kažnjavana lica i nastoje¬ 
ći da ih uključi u neprijateljsku djelatnost. On je organizator i urednik vjerskog lista 'Naša 
ognjišta’, koji izlazi u Duvnu, a u kome, pored vjerskih članaka, ima i politički obojenih 
i uperenih protiv sistema u zemlji. Na adresu 'Naših ognjišta’, u više navrata emigracija 
iz Melburna - Australija, uputila je svoj list »Osvit«. Vlašić održava pismenu vezu sa ka¬ 
toličkim provincijalatom u Cikagu i još nekim ustanovama i pojedincima iz inostranstva. 
Karakter ovih veza je interesantan. Preko nosioca putnih isprava, Vlašić nastoji plasirati 
list 'Naša ognjišta’ i među radnicima na privremenom radu u inostranstvu. S obzirom na 
prošlost, sadašnje držanje i veze sa pojedinim licima u zemlji i inostranstvu, kao i funkciju 
koju ima, nije isključeno da mu se emigracija neće obratiti u cilju realizovanja nekih svo¬ 
jih zadataka na tom području. Djelomično je operativno pokriven.« 110 
U navedenom popisu, kao utvrđena veza emigracije naveden je 21 svećenik Katoličke 
crkve, a 9 svećenika, među kojima i fra Ferdo Vlašić, upisani su kao indicirane veze nepri¬ 
jateljske emigracije. Za usporedbu navedimo daje na istom popisu samo jedan službenik 
Islamske zajednice upisan kao utvrđena veza emigracije, a tri svećenika Srpske pravoslav¬ 
ne crkve kao indicirane veze emigracije. * * 111 Kada se podsjetimo da djelatnik SDB-a za fra 
Ferdu Vlašića piše »da s obzirom na prošlost, držanje i funkciju nije isključeno « da mu se 
emigracija neće obratiti, onda nam je jasna pozicija Katoličke crkve i njezinih svećenika, 
ali i Hrvata uopće, u jugoslavenskome komunističkom sustavu. Načelnik Centra SDB Liv- 
no Grgo Šimunac, na savjetovanju u Sarajevu održanom u veljači 1976., u diskusiji oko 
izvješća za 1975. godinu, naveo je da su na području Centra registrirali nekoliko pojava, 
koje su slične onima iz »vremena euforije nacionalizma«. Naime, zabilježili su kontak¬ 
te »bivših nosilaca masovnog pokreta« u Duvnu: fra Ferde Vlašića, Kažimira Vučemila, 
Marka Barišića, Ljube Vlašića i drugih. Registrirali su također »neprijateljsko ponašanje« 
svećenika Zvonke Krištića iz Duvna i Vlade Bjelova iz Livna, koji su na službi u Zagrebu. 
Posebnu pozornost Šimunac je usmjerio na fra Ferdu Vlašića, kojega je ocijenio najopa¬ 
snijim, posebno zbog njegovih veza s upravom Kustodije u Chicagu i drugim inozemnim 
organizacijama te načina uređivanja lista Naša ognjišta. Šimunac je tada rekao: »Predla¬ 
žem da Centar SDB Livno i Mostar, zajedno sa Prvim sektorom, naprave plan operativnih 
mjera sa ciljem dokumentacije za zabranu lista, a time i djelatnosti fra Vlašića. Ovo pred¬ 
lažem, jer, list 'Naša ognjišta’ nije više list župa Duvno, Posušje i Rama, nego bi se prije 
moglo kazati, kad se pogleda tiraž lista, saradnici i tematika obrađivanja, daje list kojim 
se pokriva područje Hercegovine, a to i jeste cilj fra Vlašića.« 112 

U jednome službenom izvješću iz Ljubuškog, pisanom u siječnju 1980., prozvani su ta¬ 
dašnji gvardijan na Humcu fra Dane Karačić i župnik u Veljacima fra Bogomir Zlopaša za 
»perfidno, a ponekad i arogantno ponašanje«. Radilo se o akcijama izgradnje filijalnih cr¬ 
kava u Grabu i Gornjim Radišićima. Optuženi su da su tim akcijama »željeli dati društveni 


110 Socijalistička Republika Bosna i Hercegovina, Republički sekretarijat za unutrašnje poslove, Služba državne 

bezbjednosti, Sarajevo, Indikatori bezbjednosti, broj 8.-9., Strogo povjerljivo, Sarajevo, februar-mart 1975., 
str. 196-197. 

111 Isto, str. 219-220. 

112 SR BiH, RSUP SDB, Sarajevo, Indikatori bezbjednosti, broj 19.20., Strogo povjerljivo, Sarajevo, januar-fe- 
bruar 1976., 85. Šimunac upravu Kustodije naziva »hercegovačkim provincijalatom« u Chicagu. 

karakter i nametnuti se podružnicama i MK SSRN kao ravnopravni partneri«. 113 Ali Partija 
nije trpjela partnerstvo. U tom smislu ilustrativna je izjava jednog lokalnog komunista: 
»Jedan je Bog, ali jedna je i Partija.« 114 SDB je početkom 1980. godine pod »operativnim 
tretmanom« držala 45 svećenika Katoličke crkve u BiH, od čega je njih 16 smatrala po¬ 
vezanim s »ustaškom emigracijom«. Iste godine optužen je Franjo Vidović, novak iz sa¬ 
mostana na Humcu, daje s još šestoricom učenika Franjevačke gimnazije u Visokom, po 
nalogu emigracije, »okupljao istomišljenike koji su bili spremni u danom momentu boriti 
se za NDH«. 115 On je u proljeće 1980. uhićen i zajedno s gimnazijalcem Ivom Turudićem 
osuđen na višegodišnju zatvorsku kaznu. Vidović je osuđen na 5 i pol godina, a Turudić 
na ukupno 8 godina zatvora. 116 


Međugorje i nova suđenja 

U svibnju 1980. umro je komunistički vođa i doživotni predsjednik Socijalističke Fede¬ 
rativne Republike Jugoslavije Josip Broz Tito. Njegova smrt potencijalno je otvarala oz¬ 
biljnu krizu za jugoslavensku federaciju i socijalistički sustav, koji su bili njegovo životno 
djelo. Vodstvo SKJ, koje gaje naslijedilo, postalo je posebno osjetljivo. Budno je praćen 
i analiziran rad Crkve. Retorika se ponovno zaoštrila, a mjere koje su poduzimane protiv 
Crkve bile su jako široke i zahvaćale su gotovo sve crkvene strukture i osobe. SDB iz 
Mostara poslala je obavijest općinskim komitetima za ONO i DSZ s informacijom o reak¬ 
cijama skupine »ekstremnih emigranata - svećenika u inostranstvu« podrijetlom s njihova 
područja, povodom smrti J. B. Tita. Naime, fra Lucijan Kordić, fra Vjekoslav Lasić, don 
Martin Sentić i fra Andrija Kordić te fra Lovro Globan i Ante Kozina, podrijetlom iz SR 
Hrvatske, potpisali su »Protest« koji je objavljen u emigrantskom tisku. Potpisnici teksta 
istaknuli su daje režim J. B. Tita vršio masovna strijeljanja, organizirao logore smrti, sto¬ 
tine svećenika su bez suda ubijeni, crkvena imanja su nepravedno oduzeta, a zagrebački 
nadbiskup Stepinac je progonjen. Napisali su i da su ljudska prava i narodne slobode, što 
posebno vrijedi za hrvatski narod, bili teško povrijeđeni. Ocijenili su daje socijalistički 
sustav u biti sustav »korupcije i laži«. 117 

Slično su o samom sustavu mislili i srbijanski pisci koji su pisali i objavljivali djela kojima 
su rušili Titov mit, a i demonstranti na Kosovu, čiji je bunt doveo do uvođenja izvanrednog 


113 Socijalistički savez radnog naroda BiH OK Ljubuški, Koordinacijski odbor za društvena pitanja religije, 
broi:94/80., dana 7. 3. 1980., Informacija o nekim klerikalističkim pojavama u općini Ljubuški. Upućeno RK 
SSRN BiH Sarajevo. 

114 1. LUČIĆ, »Zločin i laž (Odnos Katoličke crkve i jugoslavenske komunističke vlasti u Hercegovini)«, str. 
153-169. 

115 SR BiH, RSUP SDB, Sarajevo, Indikatori bezbjednosti, broj 44., Strogo povjerljivo, Sarajevo, april 1981., 
str. 19. SDB je tvrdio da posebnu pozornost zaslužuju kontakti koje s emigracijom imaju sljedeći svećenici 
RKC: Krunoslav Draganović; fra Petar Krasić, župnik u Kočerinu; don Ivan Mršo, župnik na Palama; fra 
Mijo Đeno na dužnosti u okolini Jajca; fra Ferdo Vlašić, urednik Naših ognjišta; don Franjo Krešić, župnik 
u Mrkonjić Gradu; don Tomislav Matković, župnik u Bosanskoj Gradišci, i don Dominik Stojanović, župnik 
u Otinovcu na Kupresu. 

116 Ž. ILIĆ, »Hercegovački franjevci u komunističkim zatvorima«, str. 142. 

117 SR BiH RSUP, SDB, Centar Mostar, broj 02-2597., 19. 12. 1980., Informacija o neprijateljskom djeelovanju 
grupe ekstremnih emigranata - svećenika, dostavlja se , u potpisu načelnik Centra SDB Stipe Grizelj. 

stanja. I dok su se političari i analitičari, kako oni u svijetu tako i (dakako manje glasno i 
javno) oni domaći, pitali što će biti s Jugoslavijom, iz maloga hercegovačkog sela Među¬ 
gorja došla je vijest o čudesnim događanjima. Skupina djece obznanila je 24. lipnja 1981. 
da im se ukazala Gospa. 118 Brojni vjernici i znatiželjnici pohodili su mjesto događaja, što je 
izazvalo oprez, ali i strah kod vlasti. Službenu ocjenu međugorskih događaja dao je Branko 
Mikulić 4. srpnja 1981., kada je na proslavi Dana borca na Tjentištu - Sutjesci, uz ostalo, 
rekao: »Dokle su kleronacionalisti u stanju da idu, pokazuje i najnoviji primjer iz Čitluka, 
gdje su - kao u prvim poslijeratnim godinama, kada su se ostaci poraženog klasnog nepri¬ 
jatelja svim sredstvima borili protiv mlade narodne vlasti - ponovo izmislili svoju 'gospu’, 
kojom zastrašuju neuke ljude, pokušavaju ih 'žedne preko vode prevesti’ to jest politički 
izmanipulirati i upregnuti u kola onih što rade protiv interesa naših naroda i narodnosti. 
Pojedinci su se, izgleda, do te mjere obezobrazili da smo već postali dužni kazati da preko 
toga više nećemo prelaziti. Vinovnike svega toga treba javno imenovati i onemogućiti 
da ostvare svoje mračne namjere da naše ljude, posebno omladinu ponovo razdvajaju i 
zavađaju na vjerskoj i nacionalnoj osnovi i tako stvore uslove za miješanje iz inostranstva 
u naše unutrašnje stvari i za pritiske na nezavisnost i teritorijalni integritet Jugoslavije.« 119 
Nakon tih riječi bilo je jasno da će se »vinovnici« međugorskih događaja naći pod udarom 
represivnih tijela vlasti. Pogotovu kada su nakon Mikulića u akciju stupili režimski novi¬ 
nari i orkestrirano napali međugorske događaje i njihove »vinovnike«. 120 Kada je župnik 
župe Međugorje fra Jozo Zovko održao nekoliko propovijedi koje su išle u prilog verifika¬ 
ciji navedenih događanja, protiv njega je započeo orkestrirani napad medija, a odmah za¬ 
tim i represivnih tijela vlasti. Očito je Zovko prepoznat kao »vinovnik« te je 17. kolovoza 
1981. uhićen i od Okružnog suda u Mostaru osuđen na tri i pol godine zatvora. Presuda 
je na drugostupanjskom Vrhovnom sudu Bosne i Hercegovine smanjena na dvije godine 
zatvora, a na Saveznom sudu na jednu godinu i šest mjeseci zatvora. 121 
S fra Jozom Zovkom u zatvoru u Foči bila su još dvojica hercegovačkih fratara, Ferdo 
Vlašić i Jozo Križić, koji su zatvoreni iste godine. Časopis Naša ognjišta, koji su ure¬ 
đivali, premašio je tiražom i temama granicu koju je komunistička vlast postavila pa su 
ga komunisti ugasili. Trojica fratara uputili su iz fočanskog zatvora 17. siječnja 1983. 
pismo Sekretarijatu za pravosuđe i organizaciju uprave SR BiH, u kome su, pozivajući 
se na međunarodne konvencije o ljudskim pravima i slobodama, tražili tretman političkih 
zatvorenika, mogućnost čitanja Biblije i upotrebe molitvenika i primanja posjeta. Pritom 
su iznijeli kako je poznato da su komunisti u zatvorima Kraljevine Jugoslavije prevodili 
Marxov Kapital i imali na raspolaganju knjige zbog kojih su suđeni, a oni nemaju pravo 
čitati ni Bibliju} 12 


118 Žarko IVKOVIĆ, »Kraljica Mira prelijepa žena koja želi pomiriti svijet«, Misterij Međugorja -30 godina 
fenomena, prvi put: dokumenti jugoslavenske tajne policije , Večernji list, Zagreb, 2011., str. 9. 

119 Preslika govora Branka Mikulića održanog 4. srpnja 1981. na Sutjesci, kod autora. Usporediti: »Slobodom 
ponosni jedinstvom snažni«, Oslobođenje , 5. 7. 1981., str. 1-4. 

120 Milan VUKOVIĆ, Obdareni milošću: dvadeset godina poslije procesa fra Jozi Zovku, Vuković & Runjić, 
Zagreb, 2000., str. 10-49. 

121 Milan VUKOVIĆ, Čl. 133. KZ SFRJ nad Međugorjem, Sudski progon fra Joze Zovka, Zagreb, 1990., str. 
104-142. 

122 Isto, str. 161-164. 

Međugorske događaje uskoro se pokušalo povezati s ustašama, pa su šestorica mladića iz 
sela Lipno, pored Ljubuškog, uhićeni pod optužbom da su pjevali »ustaške pjesme« pri 
povratku iz Međugorja. Njihov slučaj, uz pronađene parole nepoznatih autora, koje su 
ispisane nedaleko od mjesta ukazanja, bili su glavni dokaz »organizirane neprijateljske 
aktivnosti«. Režimski dnevni list Oslobođenje osvrnuo se na taj događaj riječima: »O 
odlučnosti radnih ljudi da se energično suprotstave svakom pokušaju nasrtaja na tekovine 
revolucije svjedoči i osuda neprijateljskog ponašanja grupe mladića iz sela Lipno, opći¬ 
na Ljubuški. Tu osudu izrekle su njihove komšije, prijatelji, poznanici, roditelji i cijeli 
ljubuški kraj.« Što su svi nabrojani stvarno mislili o »tekovinama revolucije« pokazali su 
devet godina poslije na prvim slobodnim izborima. 123 U izvješću načinjenom 12. kolovoza 
1981., u OK SK Ljubuški, a u kontekstu navedenih događaja, piše: »Pojedini svećenici vo¬ 
dili su propagandu i izvan ovih područja, tako da su to širili po Livnu, Duvnu i Dalmaciji 
s ciljem da se okupi što više vjernika i da što lakše plasiraju neprijateljske parole. Pored 
ostalih, treba postaviti pitanje zašto je mostarski biskup Žanić u posljednje vrijeme tri puta 
dolazio u selo Međugorje, gdje su pisane neprijateljske parole i gdje se sa propovjedaonice 
napada godišnjica ustanka, a ordinarijat se ograđuje kako nema nikakve veze sa svim što 
se odvija na tom mjestu, mada su od nadležnih državnih organa bili upozoreni na neprija¬ 
teljske pojave u vezi sa manifestacijama koje su organizirane u Međugorju.« 124 
U povjerljivoj Informaciji o raspravi na sjednicama Predsjedništva CK SK BiHpovodom 
eskalacije kleronacionalističkog ponašanja u nekim dijelovima Republike, iz listopada 
1981. stoji i sljedeća konstatacija: »Snažnije ispoljavanje klerikalizma u dijelu područja 
Hercegovine i sjeveroistočne Bosne i ovaj put je izraz posezanja velikohrvatskog i veli¬ 
kosrpskog nacionalizma za Bosnu i Hercegovinu. To je izraženo u parolama kojima su se 
služili pojedini hodočasnici u Međugorju, kao i pripadnici novoformiranih pravoslavnih 
i hrišćanskih zajednica (’Gospo, vrati nas u domovinu Hrvatsku’, ’svi uz Krista protiv 
komunista’, ili ’cilj bratstva je spašavanje srpstva i pravoslavlja’). To je, dakle vid demon¬ 
stracije prisustva, moći, uticaja crkve, a na indirektan način ne samo napad na sistem, nego 
i ’dokaz’ daje on slab.« 125 

Tako su po nepromijenjenom obrascu vjerski događaji, čim su poprimili masovnije okvire, 
dobili političku konotaciju, a onda su kao takvi diskvalificirani s nekoliko parola i pjesa¬ 
ma. Sve to uz neizostavne kvalifikacije: »ustaštva, fašizma, posezanja velikohrvatskog 
nacionalizma« i slično. Komunistička je vlast po ustaljenom obrascu pokrenula žestoku 
propagandnu kampanju protiv događaja u Međugorju i crkvenih struktura koje su ih po¬ 
državale. Međutim, neselektivni napadi na Crkvu doveli su do homogenizacije u crkve¬ 
nim redovima, odnosno do slabljenja efekta tzv. »diferencijacije«, koja je bila jedno od 
najvažnijih i najučinkovitijih sredstava u borbi komunista protiv »neprijatelja«. Jedan od 
komunističkih dužnosnika iz BiH Todo Kurtović razumijevao ju je na sljedeći način: »Di¬ 
ferencijacija je, u stvari, podjela na tolerantnu i korektnu grupaciju sveštenika u odnosu 


123 »Energična osuda neprijateljskog ispada«, Oslobođenje, 14. 8., 1981. str. 3. 

124 Informacija o nekim aspektima iz političko bezbjednosne situacije u općini Ljubuški s posebnim akcentom na 
neprijateljski istup jednog broja mladića iz sela Lipno, Ljubuški, 12. 8. 1981. godine. 

125 Savez komunista Jugoslavije, Centralni komitet Saveza komunista Bosne i Hercegovine, Predsjedništvo, 
Informacija o raspravi na sjednicama Predsjedništva CK SK BiH povodom eskalacije kleronacionalističkih 
ponašanja u nekim dijelovima Republike, Sarajevo, Povjerljivo, oktobra 1981., godine, str. 3-4. 

prema državi i društvu i na ekstremiste koje predvode pojedini crkveni velikodostojnici. 
To su grupe koje su po svojoj orijentaciji nacionalističke i antikomunističke, krajnje ne¬ 
tolerantne i reakcionarne. One se osjećaju i djeluju u skoro svim crkvama. Ipak, te grupe 
doživljavaju sve potpuniju krizu, jer se snage iznutra protive takvim nacionalističkim ten¬ 
dencijama i takvom ponašanju.« 126 

Pojednostavljeno rečeno, diferencijacija, koja se najuspješnije vodila kroz stvaranje i rad 
svećeničkih udruga, dijelila je svećenike na »narodne svećenike« i »narodne neprijatelje«, 
protiv kojih su sva sredstva borbe bila dopuštena. Okvir toj borbi postavljali su vodeći 
komunistički dužnosnici, a utvrđivali su ga režimski mediji, odnosno »društveno politički 
radnici«, tj. novinari koji su imali zadaću baviti se religijskim i crkvenim »problemom«. 
Upravo tako tretirano je pitanje religije i Crkve u društvu - kao problem. Ali Partiji je bio 
problem i pronaći ljude koji se s tim »problemom« mogu na zadovoljavajući način nositi. 
Većina njezinih novinara znala je o religiji samo ono što je naučila na partijskim »kurse- 
vima«, a tamo se najčešće o religiji, a posebno o Katoličkoj crkvi, govorilo na izrazito 
negativan i grub način. Kardinal Franjo Šeper upozorio je u izjavi za Radio Vatikan u 
studenome 1981. da jugoslavenski mediji i dalje kardinala Stepinca nazivaju »ratnim zlo¬ 
čincem« i dodao: »Na takvo neodgovorno etiketiranje smo navikli, ali ga odlučno odbija¬ 
mo.« Šeper je upozorio da neki novinari i Ivana Merza nazivaju »zločincem« i »ustaškim 
glavešinom«. Nije mogao biti čak ni »Stepinčev čovjek«, kako ga naziva jedan novinar 
Oslobođenja , jer je Merz umro 1928., dok je Stepinac još bio u Rimu, dodao je Šeper 
i zaključio: »Na kraju smatram da bi već bilo zadnje vrijeme da prestanu neozbiljna i 
neodgovorna zadirkivanja na račun Crkve i crkvenih lica.« 127 Mržnja i neznanje udruže¬ 
ni u napadima na Crkvu često su poništavali rezultate »diferencijacije« i slabili položaj 
»narodnih svećenika« u njoj. SDB je tijekom 1982. evidentirao napade nekih crkvenih 
velikodostojnika na svećenike članove UKS Dobri Pastir i zaključio kako oni pokušava¬ 
ju izazvati rascjep među svećenicima unutar Udruženja. To je, prema njihovoj procjeni, 
posebno naglašeno »nakon dekreta papinske kongregacije iz Rima, u kojem zabranjuje 
svećenicima članstvo u udrugama koje nisu odobrene od mjesnog biskupa«. U izvješću 
SDB-a iz studenog 1982. piše kako je posebno jaka aktivnost na razbijanju Udruženja 
među svećenicima u Hercegovini, ali se javljaju i zagovaranja kako i bosanski svećenici 
trebaju usuglasiti stavove radi »većeg jedinstva unutar crkve«. Registrirani su komenta¬ 
ri kako se vlast drugačije ponaša prema svećenicima koji nisu članovi Udruženja, nego 
prema onima koji to jesu. Rečeno je i to da su fra Jozo Zovko, fra Ferdo Vlašić, fra Jozo 
Križić osuđeni jer nisu članovi Udruženja. 128 U jednoj analizi »neprijateljskih djelatnosti«, 
rađenoj u SDB-u Mostar u prosincu 1982., piše: »Iz strukture unutrašnjeg neprijatelja 
znatnije je pojačana djelatnost kleronacionalista, naročito iz reda Rimo - katoličke crkve 
(RKC), koja se ogleda u stalnom povećanju broja novoeksponiranih lica, kako medju isto- 


126 Todo KURTOVIĆ, »Politika SKJ i vjerske zajednice«, Savjetovanje - seminar o problemu fenomena religije 
i crkve te djelovanju Saveza komunista Jugoslavije i Socijalističkog saveza radnog naroda Jugoslavije pre¬ 
ma tom problemu , (Isključivo za internu upotrebu), Centar za društvena istraživanja Predsedništva CK SKJ, 
Beograd, 1977., str. 20. 

127 SR BiH, Izvršno vijeće Skupštine SR BiH, Komisija za odnose sa vjerskim zajednicama, Informacija (Strogo 
povjerljivo - samo za ličnu upotrebu), broj 11., Sarajevo, 1981. godina, str. 28-29. 

128 SR BiH RSUP Sarajevo, Bezbjednosne informacije , br. 5., Državna tajna, Sarajevo, novembar 1982., str. 4-5. 

136 


_knjiga_CCP-69-2012.mdb 136 


22.8.2012 14:21:08 




CCP 69 (2012.), str. 105-144 


mišljenicima u užim krugovima, tako i na raznim vjerskim manifestacijama [...] Neprija¬ 
teljska aktivnost iz RKC sve se više očituje i u naporima za što masovnijim okupljanjima 
vjernika, s posebnim akcentom na okupljanje omladine. Omladina se angažuje u crkvene 
horove, meditacije, izlete u zemlji i inostranstvu, odlaske na hodočašća i si. Kroz ovakve 
aktivnosti ispoljava se težnja za politizacijom vjerskog života, zatim odvajanje omladine 
od SKJ i društva, a nije rijedak slučaj da se sa oltara prozivaju roditelji čija djeca ne idu na 
vjeronauku, kako bi ih na taj način žigosali i kompromitovali.[...] Poznato je da katolička 
crkva u Hercegovini nastoji manifestovati svoju moć i snagu i putem organizovanja raznih 
hodočašća i drugih masovnih manifestacija. Time se želi predstaviti društvu kao partner 
i faktor s kojim se mora računati (slučaj u Međugorju, 'hodočašće mladih na Širokom 
Brijegu’, hodočašća u Rim i dr.).« 129 

SDB je ponovio poznato partijsko stajalište da neće prihvatiti nikakvo »partnerstvo« i 
pokazao daje samo osam godina prije svoga kraha smatrao neprijateljskom djelatnošću 
čak i organiziranje crkvenih zborova, meditacija ili izleta koje je Crkva organizirala. Nad¬ 
zora i mjera nisu bili pošteđeni čak ni istaknuti aktivisti Udruženja katoličkih svećenika. 
Tako je fra Marko Oršolić, tajnik Udruženja, 22. travnja 1983., zajedno s dva njemačka 
državljana, zaustavljen na ulazu u Mostar od milicije koja ih je pretresla, oduzela im knji¬ 
ge i materijale što su ih imali sa sobom te ih privela na informativni razgovor. Zamjenik 
načelnika Centra SDB-a u Mostaru Boro Đurica napisao je u izvješću daje Oršolić prili¬ 
kom pretresa i razgovora negodovao zbog nekorektnog odnosa vlasti prema svećenicima. 
Đurica dodaje: »Pri tom je rekao da se ni prema Zovko fra Jozi, od strane organa vlasti 
nije bilo korektno. Kaže da bi bilo bolje da Zovko nije osuđivan, već daje kroz Udruženje 
katoličkih vjerskih službenika u SR BiH, njegov slučaj na adekvatan način riješen.« 130 


Zadnje godine represije 

Poduzimanje »operativnih mjera« prema »nositeljima neprijateljskih aktivnosti« u Jugo¬ 
slaviji bilo je propisano pravilima o radu SDB-a. 131 Kao primjer operativnog rada SDB-a 
prema svećenicima i RKC navest ćemo nekoliko karakterističnih slučajeva. Iz dopisa 
Centra SDB-a Mostar, koji je 21. travnja 1980. upućen RSUP-u u Sarajevo, vidi se daje 
pod operativnom obradom (00) SDB-a bio i sadašnji mostarsko-duvanjski biskup Ratko 
Perić. 132 Operativna obrada vođena je i nad fra Žarkom Ilićem, a za tadašnjeg župnika 


129 SR BiH RSUP SDB Centar Mostar, Oblici i karakteristike neprijateljske djelatnosti u Hercegovini u 1982. 
god., Državna tajna, Ev. Broj-48., prim. br. 4., Mostar, prosinca 1982. 

130 SR BiH RSUP SDB, Centar Mostar, broj: 03-1078., 25. 4. 1983., Centru Službe državne bezbjednosti Sara¬ 
jevo, Predmet: Oršolić fra Marko, Izuzeti materijal. Zamjenik načelnika Centra Boro Đurica. 

131 Ozren ŽUNEC, Darko DOMIŠLJANOVIĆ, Obavještajno sigurnosne službe Republike Hrvatske, Naklada 
Jesenski i Turk, Zagreb, 2000., str. 45-48. Vidjeti: Savezni sekretarijat za unutrašnje poslove, Služba državne 
bezbednosti, Državna tajna, Str. Pov. Broj 021-68-6/3., Pravila o radu službe državne bezbednosti, Beograd, 
6. januar 1989., potpis: Dobroslav Ćulafić. SDB je primjenjivao sljedeća operativna sredstva i metode: tajnu 
suradnju (postojale su dvije razine suradnje: suradnik i operativna veza), operativno procjenjivanje, analizi¬ 
ranje, korištenje dokumentacije i evidencije, plasiranje informacija i dezinformacija i informativni razgovor. 
Oblici operativnog rada bili su: provjera podataka za osobu, preventivna zaštita, prethodna obrada, operativ¬ 
na obrada, operativna akcija, operativna kombinacija, dvojna kombinacija i operativno istraživanje. 

132 SR BiH RSUP SDB Centar Mostar, broj 800., 21.4. 1980., u potpisu Stipe Grizelj. 

u Veljacima fra Velimira Mandića navedeno je daje 23. kolovoza 1981. »neprijateljski 
istupao« povodom »pretresa župskog stana u Međugorju« i uhićenja fra Joze Zovke. 
SDB je obojici za »neprijateljsku djelatnost« uzimao održavanje vjeronauka u privatnoj 
kući Ivana Grbavca, »bez odobrenja nadležnog opštinskog organa iz Ljubuškog«. Uz to 
su se i angažirali na izgradnji crkve u selu Grab, za što su vršili anketiranje građana te 
podnijeli pisani zahtjev Mjesnoj zajednici za suglasnost. Centar SDB-a u Mostaru tražio 
je od središnjice u Sarajevu pomoć za »iznalaženje mogućnosti za preduzimanje zakon¬ 
skih mjera prema ovim svećenicima«, uz napomenu da će konzultirati i Općinsko javno 
tužiteljstvo. 133 

Načelnik Centra SDB-a Mostar Stipe Grizelj uputio je svojoj središnjici u Sarajevo do¬ 
pis u kojem piše: »U prilogu vam dostavljamo reprodukciju razgovora između biskupa 
Žanić don Pavla (00) i katedralnog župnika u Mostaru Babić don Anđelka (POO), koji 
je vođen 9. 11. 1982. g. na objektu 'Gabela’.« 134 U zagradama je naznačeno daje biskup 
Žanić vođen u SDB-u kao operativna obrada (OO), a župnik Babić kao prethodna ope¬ 
rativna obrada (POO). Zamjenik načelnika Centra SDB-a Mostar Boro Đurica uputio je 
7. srpnja 1983. Centru SDB-a u Sarajevo prijedlog za tajno praćenje biskupa mostar- 
sko-duvanjskog Pavla Žanića, koji se spremao poći na sprovod Krunoslavu Draganoviću 
u Sarajevo. U obrazloženju navedenog prijedloga piše: »Žanić će najvjerovatnije ostvariti 
interesantne kontakte sa pojedinim kleronacionalistima pa molimo da primijenite naprijed 
navedeno.« 135 Đurica je 14. kolovoza 1984. u Sarajevo poslao propovijed fra Tomislava 
Vlašića (POO), koju je održao u Međugorju 5. kolovoza 1984. pred oko 15.000 vjernika. 136 
Sutradan, 15. kolovoza 1984., Đurica je poslao u središnjicu SDB-a u Sarajevo i reproduk¬ 
ciju propovijedi biskupa Žanića na biskupijskome euharistijskom kongresu u katedralnoj 
crkvi u Mostaru. 137 SDB je uredno prosljeđivao i preslike pisama i razglednica koje su 
svećenici dobivali. Tako je 25. prosinca 1984. načelnik Centra SDB-a u Mostaru Slobodan 
Sarenac dostavio »detašmanu« odnosno ispostavi SDB-a u Čapljini preslike čestitki koje 
je za Božić iz Ingolstadta poslao »ekstremni svećenik« Martin Sentić don Luki Pavlovi- 
ću i don Blažu Ivandi. Kao i »čestitke koje su Sentiću uputili brat Pero i majka Anica iz 
Graca - Neum«. 138 Don Blaž Ivanda bio je župnik u Gracu, gdje je ranije službovao i don 


133 SR BiH RSUP SDB Centar Mostar, broj 03-2981., 22. 12. 1982., u potpisu Stipe Grizelj. 

134 SR BiH RSUP SDB, Centar Mostar, broj: 03-67, dana 6. 1. 1983. godine, Republički sekretarijat za unu¬ 
trašnje poslove SR Bosne i Hercegovine-SDB-III sektor-Šaraj evo, Predmet: Reprodukcija razgovora između 
biskupa Žanić don Pavla i Babić don Anđelka , Načelnik centra SDB Stipe Grizelj. Objekt »Gabela« je teh¬ 
ničko prislušno sredstvo koje je omogućilo snimanje razgovora. 

135 SR BiH RSUP SDB, Centar Mostar, broj: 2637., 7. 7. 1983., Centru SDB Sarajevo, Prijedlog i nalog za tajno 
praćenje Žanića za 7. 7. 1983. godine dostavlja se s molbom da se primjeni , Zamjenik načelnika Centra SDB 
Boro Đurica. 

136 SR BiH RSUP SDB, Centar Mostar, broj: 03/1914., 14. 8. 1984., RSUP SR BiH-SDB-III sektor, Reprodukci¬ 
ja propovjedi Vlašić fra Tomislava, koju je održao 5. 8. 1984. u Međugorju, Zamjenik načelnika centra Boro 
Đurica. 

137 SR BiH RSUP SDB, Centar Mostar, broj: 25/1913., 15. 8. 1984., Republički sekretarijat za unutrašnje poslo¬ 
ve SR Bosne i Hercegovine-SDB-III sektor-Šaraj evo, Reprodukcija propovjedi biskupa Žanića na biskupij¬ 
skom kongresu u katedralnoj crkvi u Mostaru održanom 15. srpnja 1984., s uvodnim pozdravnim govorom 
don Luke Pavlovića (POO). Zamjenik načelnika centra SDB Boro Đurica. 

138 SR BiH RSUP SDB, Centar Mostar, broj: 02-3089., 25. 12. 1984, Detašmanu SDB-lično šefu-Čapljina, 
Sentić Martin, fotokopije čestitki, dostavljaju se, Načelnik centra SDB, Slobodan Sarenac. 

Luka Pavlović, a optužen je od SDB-a daje čestitao Božić članovima SKJ te je zatražena 
operativna provjera i dokumentiranje njegove djelatnosti. 139 

Livanjski centar SDB-a proveo je 1984. operativno istraživanje Vran, o djelatnosti »unu¬ 
tarnjeg i vanjskog neprijatelja i njegov utjecaj na sigurnosno-političku situaciju«. Posebno 
je naglašena »neprijateljska djelatnost« domaćih svećenika: fra Ferde Vlašića, fra Ante 
Perkovića, fra Joze Zovke, fra Joze Križića, fra Stojana Zrne, don Jakova Bagarića, te nji¬ 
hovih gostiju: biskupa Pavla Žanića, Zivka Kustića, fra Tomislava Vlašića, fra Bonifacija 
Barbarića, fra Jakova Bubala i drugih. Navedena je i njihova povezanost s »ekstremnim 
emigrantima« fra Lucijanom Kordićem i don Josipom Kasićem. Ukupna »neprijateljska 
djelatnost« uglavnom se svodila na okupljanje mladeži, organiziranje hodočašća, orga¬ 
niziranje proslava i vjerskih manifestacija i »nastojanje da se nametnu kao inicijatori i 
nositelji ukupnog društvenog života«. Naglašeno je kako oni pritom »izlaze iz okvira Za¬ 
kona o pravnom položaju vjerskih zajednica«. Uz to su svećenici »povezani s fašističkom 
emigracijom«, »ustaškim teroristima« i tako bivali stavljeni u kontekst koji je opravdavao 
korištenje svih mjera prema njima. 140 

U ožujku 1986. službenici Centra SDB-a Mostar pretresli su kuću Bože Sliškovića u Lišti- 
ci, te su mu kao dokazni materijal za neprijateljsku djelatnost, uz ostale stvari, privremeno 
oduzeli i crkveni časopis Kršni zavičaj . 141 Urednik časopisa bio je već spomenuti fra Žarko 
llić, koji je bio operativna obrada (00) SDB-a sve do rujna 1986., kada je brisan. 142 Kao 
što smo već spomenuli, SDB je kontinuirano izrađivao detaljne i precizne popise sjemeni- 
štaraca, studenata bogoslovije, svećenika, časnih sestara i svih drugih crkvenih osoba. Za 
dio njih rađene su potpune sigurnosne provjere i prema njima su planirane i primjenjivane 
različite operativne mjere i radnje. 143 U rujnu 1986., na savjetovanju operativnih radnika 
SDB-a, načelnik Centra Livno Ivan Perković rekao je da je tijekom operativnog istraži¬ 
vanja »Vran«, a i ranije utvrđeno: »Franjevački samostan u Duvnu već duže vrijeme je 
žarište iz kojeg se kreira i inspiriše kleronacionalistička djelatnost na ovom području. U 
nedostatku kvalitetnih uporišta često smo u prilici da registrujemo kontakte kleronaciona- 
lista i hrvatskih nacionalista u samostanu, međutim njihova suština ostaje nepoznata. Ovo 
ima veći značaj kad se imaju u vidu dolasci misionara i crkvenih velikodostojnika, kao 
i dolasci poznatih nacionalista, intelektualaca, rodom iz Duvna, koji sad žive u Zagrebu, 
Splitu, Rijeci, Osijeku i drugim mjestima. Iako se ostvaruje dinamika zacrtanih mjera i 


139 SR BiH RSUP SDB, Centar Mostar, Broj: 03.-1860., Datum 27. 6. 1986., Detašmanu SDB Čapljina, Pred¬ 
met: Ivanda don Blaž, sugestije se dostavljaju, Načelnik sektora SDB Džemo Vučković (za njega potpisao 
Ivan Sabljić). 

140 B. VUKUSIĆ, Tajni rat Udbeprotiv hrvatskih iseljenika iz Bosne i Hercegovine, str. 198-209. 

141 SR BiH RSUP CSB SDB Mostar, broj 25.-864., dana 24. 3. 1986., Okružnom javnom tužilaštvu Mostar, 
Predmet: Slišković Bozo, obavještenje o pretresu stana i drugih prostorija, dostavlja se. Načelnik sektora 
SDB Džemo Vučković. 

142 SR BiH RSUP CSB SDB Mostar, Broj: Str. pov. br. 25.-2557., Dana: 30. 9. 1986., Republičkom Sekretari¬ 
jatu za unutrašnje poslove SR BiH-SDB-Upravi za AIP-Arhivi Sarajevo, Dostavljamo vam na arhiviranje 
materijal brisane obrade nad llić fra Žarkom. Načelnik sektora za SDB Džemo Vučković. Brisanje OO ne 
znači da isti nije odmah ili ubrzo opet registriran kao obrada, samo po nekom drugom osnovu, odnosno u 
drukčijoj formi. 

143 SR BiH RSUP SDB Centar Mostar, broj 03-106, 12. 1. 1984., Predmet: Spiskovi sjemeništaraca, studenata 
bogoslovije, pastoralnih svećenika i drugih, Upućeno RSUP SR BiH SDB III. sektor, Sarajevo., u potpisu 
Stipe Grizelj. 

radnji u obradama, kao prioritetan zadatak se nameće ugradnja OTS u Franjevački samo¬ 
stan i uredništvo 'Svete baštine’.« 144 

Osim ugradnje operativno tehničkih sredstava (OTS), koji bi im omogućili prisluškivanje 
razgovora u samostanu, SDB je planirao i niz drugih mjera protiv osoba »bliskih ldero- 
nacionalistima«. Tako je planirano dodatno angažiranje na »identifikaciji, diferencijaciji i 
stvaranju novih uporišta među članovima crkvenih odbora, polaznicima vjeronauka, uče¬ 
nicima vjerskih škola i teoloških fakulteta ...«. Sektor SDB Mostar uputio je 14. studeno¬ 
ga 1986. svojim ispostavama u Čapljini i Konjicu dopis kojim ih obavještava o rasporedu 
blagdana za studente Vrhbosanske visoke teološke škole i učenika srednjih škola. Podatci 
su dostavljeni kako bi djelatnici SDB-a mogli planirati operativne mjere prema studentima 
i učenicima s njihova područja. 145 Mjere su poduzimane i prema vidjelicama u Međugorju. 
Sektor SDB Mostar poslao je 7. siječnja 1987. u centralu u Sarajevo dopis s pismom koje 
su Marija Pavlović i Vida - Vicka Ivanković poslale u 18 domaćinstava u selu Podbrdo - 
Bijakovići radi organiziranja zajedničkih molitava u društvenim prostorijama u Podbrdu. 
Poslane su i izjave uzete od šest građana sudionika molitve i dvije fotografije uređene 
dvorane u kojoj je molitva održana. 146 Sektor SDB iz Livna uputio je dopis mostarskom 
sektoru u kojem obavještava o propovijedi koju je 12. srpnja 1987. u Duvnu održao fra 
Josip Jolić, župnik u Jablanici. 147 Sektor SDB iz Mostara uputio je 3. kolovoza 1987. 
Republičkom sekretarijatu za unutarnje poslove u Sarajevu zahtjev za oduzimanje putne 
isprave fra Simunu Ćoriću, zbog njegova neprijateljskog djelovanja. 148 Osim mjera kon¬ 
trole te različitih represivnih mjera, svećenici, kao i drugi »neprijatelji« komunističkog 
režima, bili su suočeni i s vrlo raširenim »mjerama kompromitacije«. Savezni i republički 
SDB-i poduzimali su mjere psihološkog pritiska, uznemiravanja, zastrašivanja i dezinfor¬ 
miranja »unutarnjih i vanjskih neprijatelja«. Poticali su sukobe i kompromitaciju određe¬ 
nih osoba nad kojima su vodili tzv. operativne obrade, kako u redovima emigracije tako i 
među unutarnjim neprijateljem pa i među svećenicima. Od 1981. godine prema emigraciji 
je vođena akcija Pismo unutar koje su mnogi emigranti bili izloženi kompromitaciji pu¬ 
tem plasiranih dezinformacija i sličnih operativnih kombinacija, a što je rađeno i ranije. 149 
SDB je zaključio daje vrlo učinkovita mjera u borbi protiv svećenstva oduzimanje putne 
isprave (PI) pa navodi neke primjere iz prakse: »U jednom slučaju presjekli smo aktivnost 
jednog župnika na planu prikupljanja novčanih priloga u inostranstvu za potrebu izgradnje 
vjerskih objekata, a imajući u vidu podatak o njegovom ranijem pripadanju organizaciji 


144 SR BiH RSUP Sarajevo, Indikatori bezbjednosti, broj 61., Državna tajna, Sarajevo, oktobar 1986., str. 146— 
147. 

145 SR BiH RSUP CSB SDB Mostar, Strogo pov. broj: 03.-2926., Datum 14. 11. 1986., Detašman SDB Čaplji¬ 
na, Konjic, Predmet: Obavještenje o odmorima studenata Vrhbosanske teološke škole za božične i zimske 
odmore i naši zadaci, Načelnik sektora SDB Džemo Vučković (za njega potpisao Ivan Sabljić). 

146 SR BiH RSUP CSB SDB Mostar, Strogo pov. Broj: 03^19., 7. 1. 1987. Pavlović Marija i Ivanković Vida- 
Vicka, materijal se dostavlja , veza depeša OSUP-a Čitluk od 23. 12. 1986. godine. 

147 SR BiH RSUP CSB SDB Mostar, Broj: 03.-1918., Datum: 17. 7. 1987., Detašamnu SDB Konjic, Predmet: 
Saznanja o Jolić fra Josipu, se dostavljaju , Načelnik sektora SDB Džemo Vučković. 

148 SR BiH RSUP CSB SDB Mostar, Strogo pov. broj: 03.-2051., Datum 3. 8. 1987., Republičkom sekretarijatu 
za unutrašnje poslove SR Bosne i Hercegovine-OZS, Sarajevo, Predmet: Ćorić Šimun, zahtjev za oduzimanje 
pasoša, dostavlja se , Načelnik sektora SDB Džemo Vučković. 

149 SR BiH RSUP Sarajevo, »Suprotstavljanje djelatnosti stranih obavještajnih službi i neprijateljske emigracije 
II.«, Indikatori bezbjednosti , broj 63., Državna tajna, Sarajevo, travanj 1987., str. 419—428. 

HZM i o njegovim kontaktima sa emigracijom, onemogućili smo te kontakte. U drugom 
slučaju, oduzimanje PI od direktora PMD dovelo je do njegove izvjesne pasivizacije, a 
nakon vraćanja PI, poslije izvjesnog vremena, u svećeničkim krugovima se razvila teza 
daje on 'špijun UDB-e’, što ćemo eksploatisati u budućem radu, u ovom slučaju u smislu 
podgrijavanja navedene teze sa krajnjim ciljem diskreditacije i njegovog kompromitova- 
nja. Naznačeno iskustvo će nam poslužiti da u budućem radu primijenimo sličan način 
realizacije mjere oduzimanja PI.« 150 

Koliko su vlastima bile važne, a ujedno i opasne, vjerske manifestacije u Hercegovini 
pokazuje i Plan mjera i radnji koje će sepreduzetipovodom vjerske manifestacije na brdu 
Križevac kod Međugorja 13. 9. 1987. g. Sektor SDB-a u Mostaru procijenio je da će se 
okupiti oko 30 tisuća vjernika i pripremali su odgovor na aktivnosti »bezbjednosno intere¬ 
santnih sveštenika« fra Joze Zovke i fra Slavka Barbarića, koji su bili zavedeni kao opera¬ 
tivne obrade (00). Kao »sigurnosno interesantni svećenici« u tom slučaju spomenuti su i 
fra Vlado Kozina, fra Ante Perković i fra Svetozar Kraljević. 151 Mostarski SDB pažljivo je 
pratio propovijedi i proslavu katoličkog Božića, koji je 1987. godine prošao mirno, ali ko¬ 
munisti su bili uznemireni izostankom radnika s posla i učenika s nastave. Registrirano je 
da u mnogim tvornicama nije bilo moguće organizirati proizvodnju te da u mnogim škola¬ 
ma učenici »uopće nisu došli na nastavu«, ili ih je došlo manje od pola. 152 U travnju 1989., 
zadnje cijele godine koju su jugoslavenski komunisti proveli na vlasti i godine u kojoj je 
srušen berlinski »antifašistički zaštitni zid«, objavljenje materijal sa »stručnog savjetova¬ 
nja« održanoga pet mjeseci ranije u Školskom centru Instituta bezbjednosti u Beogradu. U 
dijelu koji se odnosi na BiH piše i sljedeće: »Organizacija hodočašća, sportskih, kulturnih, 
socijalno - humanitarnih okupljanja mladih, seminari, razne tribine, pokušaj formiranja 
teološkog fakulteta u Mostaru i si. su u stvari dio kontinuirane aktivnosti RKC na konkre- 
tizaciji nekih njenih dugoročnih ciljeva - posebno proširivanja vjerničke baze u populaciji 
mladih, jer cijene da je sadašnji društveno - politički trenutak 'pogodan da se omladina 
odvoji od Partije u koju gubi povjerenje’ i daje rad sa omladinom i njeno vezivanje za cr¬ 
kvu u sadašnjoj situaciji njeno najznačajnije pitanje. Sve veće prisustvo mladih na raznim 
vjerskim skupovima koje organizuje RKC, crkva u propagandnom nastupu potencira kao 
svoj uspjeh i poraz društvenih snaga. Najekstremniji hrvatski nacionalisti na području 
naše republike, ne traže samo nove vjernike, već daleko značajnije - buduće propagatore 
njihovih klerikalističkih i kleronacionalističkih ideja.« [.. ,]»U okviru šireg programa 'du¬ 
hovne obnove mladih’, jedan broj ekstremnih svećenika u Mostaru, Medjugorju i Duvnu 
koji su se školovali ili pripremali u inostranstvu, iskoristili su 'ukazivanje Gospe’ u Me¬ 
djugorju za okupljanje mladih vjernika u grupe ili tzv. seminare i uz intenzivnu 'vjersku 
pouku’ podvrgavali su ih 'meditacijama'. Na ovim seminarima - meditacijama, pomenuti 
svećenici su uspijevali okupiti oko 50 do 200 mladih iz redova srednjoškolaca i stude- 


150 SR BiH RSUP Sarajevo, »Suprotstavljanje djelatnosti unutrašnjeg neprijatelja«, Indikatori bezbjednosti , broj 

61., Državna tajna, Sarajevo, oktobar 1986., str. 326. 

151 SR BiH RSUP CSB Mostar, Sektor bezbjednosti, Broj: 03-2317., Službena tajna strogo povjerljivo, 8. 9. 

1987., Plan mjera i radnji koje će se preduzeti povodom vjerske manifestacije na brdu Križevac kod Među¬ 
gorja 13. 9. 1987. god., u potpisu načelnik Sektora SDB Džemo Vučković. 

152 SR BiH RSUP CSB Mostar, Broj: 17-31., 12. 1. 1988., Predmet: informacija, se dostavlja, u potpisu načel¬ 
nik Centra Slobodan Sarenac. 

nata. Pripadnici ove grupe mladih po uputama nekih ekstremnih svećenika nisu gledali 
TV prenose, čitali štampu ili išli na ples itd., već su 'živjeli od duhovnog bogatstva koje 
su doživljavali kroz meditacije’. Uočeno je da (su) se, ubrzo poslije 'meditacija' ova lica 
neprijateljski eksponirala sa kleronacionalističkih i nacionalističkih pozicija.« 153 
Kao svojevrstan kuriozitet nameće se prijekor komunista mladeži koja »po uputama nekih 
ekstremnih svećenika« ne prati medije pod njihovom kontrolom i »ne ide na ples«. Na¬ 
ime, i na samom kraju svoje vlasti, komunisti su se pribojavali onih koji izmiču njihovu 
utjecaju i »ne plešu« na njihovu glazbu. Znakovito je što su katolički biskupi prve godine 
komunističke vlasti, u već spominjanome Pastirskom pismu, upozoravali na opasnosti i 
od plesa: »Mladež po selima i gradovima izvrgnuta je novim moralnim pogiblima stalnim 
priredjivanjem plesova, koji se protežu do duboko u noć, pa sve i do zore. Tako se doga- 
dja, da muška i ženska mladež ostaje nekada čitave noći zajedno, pod utjecajem alkohola, 
a bez nadzora roditelja. Neka nitko ne kaže, da se u tome ne kriju velike pogibli za ćudo¬ 
redni odgoj te mladeži. Iskustvo, koji je najbolji svjedok, pokazuje, da su toliki mladići, a 
djevojke pogotovo, godinama okajavali ovakve prigode i njihove posljedice. Što nas kod 
toga najviše zabrinjuje, jest okolnost, da se roditelji i odgojitelji ne usudjuju svojoj vlasti¬ 
toj djeci radi toga prigovoriti.« 154 

Kao daje prestanak plesnog zanosa najavio kraj komunističkoj vlasti. Osim odvraćanja 
omladine od plesa, komunistička vlast zamjerala je Crkvi i organiziranje »kvizova« za 
učenike i studente, a posebno su joj smetale aktivnosti u većim gradovima koje su komu¬ 
nisti smatrali svojim ideološkim utvrdama te su bili jako osjetljivi na »konkurenciju«. U 
citiranom materijalu navedeno je daje u »zadnjih nekoliko godina« česta »nacionalistička 
ispoljavanja« jednoga broja učenika i studenata Hrvata iz Hercegovine, a što se mani¬ 
festira kroz »verbalne istupe i vrijeđanja na nacionalnom osnovu«. Zatim su, po usta¬ 
ljenom redu, nabrojani svi stereotipni grijesi hrvatskih studenata i srednjoškolaca koji: 
»pjevaju ustaške pjesme i veličaju NDH«, »brane Stepinca«, »odobravaju zlodjela ustaša 
nad srpskim življem«, »pišu nacionalističke i ustaške parole«, a sve to »pod utjecajem 
reakcionarnog dijela klera«. Spomenuta je i skupina svršenih srednjoškolaca iz Brišnika, 
Mesihovine i drugih duvanjskih mjesta koja je opet »pod utjecajem reakcionarnog dijela 
klera« i »ekstremnog dijela fašističke emigracije iz inostranstva« pripremala eksploziv 
i naprave za »izvođenje diverzantsko - terorističkih akcija na tom području«. Naravno, 
radilo se o političko-policijskoj konstrukciji u kojoj je nekoliko mladih ljudi osuđeno na 
dugogodišnje zatvorske kazne, a čitav kraj, zajedno s »ekstremnim« svećenicima još jed¬ 
nom prokazan kao ustaški i teroristički. 155 


153 Savezni sekretarijat za unutrašnje poslove, Služba državne bezbednosti, Neprijateljsko delovanjeprema mla¬ 
dima i medju mladima, Referati i diskusije sa stručnog savetovanja održanog 6. i 7. decembra 1988. godine 
u Školskom centru Instituta bezbednosti , Beograd, april 1989. godine, str. 52-54. 

154 M. AKMADŽA, »Pastirsko pismo katoličkih biskupa Jugoslavije od 20. rujna 1945. godine i crkveno držav¬ 
ni odnosi«, str. 158. 

155 Savezni sekretarijat za unutrašnje poslove, Služba državne bezbednosti, Neprijateljsko delovanje prema mla¬ 
dima i medju mladima, str. 55. U Informaciji o djelovanju sa neprijateljskih pozicija na području opštine 
Duvno, nastaloj kao materijal sa sjednica Predsjedništva OK SKBiH Duvno i Komiteta za ONO i DSZ op¬ 
ćine Duvno, koje su održavane od 22. 7. do 4. 9. 1985., piše da su Simun Šarić, rođ. 1966. iz Stepena, Jozo 
Radoš rođ. 1965. iz Crvenica, Pavo Šarac rođ. 1965. iz Donjeg Brišnika i Jozo Ćurčić rođ 1965. iz Gornjeg 
Brišnika, svi iz općine Duvno -Tomislavgrad, uhićeni i osuđeni jer su kao »organizovana grupa« još od 

Iz navedenih primjera, koji prikazuju tek manji dio aktivnosti Partije, odnosno SDB-a 
prema Katoličkoj crkvi, vidljivo je kolika je bila kontrola Crkve i koliko su bile opsežne 
mjere represije. Perspektive iz kojih je Crkva napadana mijenjale su se, od ideološke i ju¬ 
goslavenske pa do nacionalističke. Kontrola i pritisci različitog intenziteta trajali su sve do 
konačnog pada komunističkog režima. O položaju Katoličke crkve u SR Bosni i Hercego¬ 
vini svjedoče i arhivi komunističke političke policije. U evidenciji dosjea Službe državne 
bezbjednosti (SDB) vođenim po raznim oblastima od 1945. do 1991. nalazi se ukupno 301 
dosje operativne obrade po »kleru«. Od toga su u 213 dosjea (70,76%) obuhvaćeni kato¬ 
lički svećenici. U 49 slučajeva (16,27%) obuhvaćeni su muslimanski vjerski službenici, 
a u 39 dosjea (12,95%) srpsko-pravoslavni svećenici. 156 Ovi podatci jasno pokazuju daje 
Katolička crkva bila predmetom najvećeg interesa i progona Komunističke partije i da je 
smatrana najopasnijim neprijateljem jugoslavenskoga komunističkog režima, što dobiva 
posebno značenje ako imamo na umu daje Katolička crkva »pokrivala« tek oko 20% sta¬ 
novništva SR Bosne i Hercegovine. 


Zaključak 

Komunistička partija Jugoslavije, u skladu s iskrivljenom marksističkom ideologijom, 
smatrala je Katoličku crkvu posebno opasnim neprijateljem. Protiv nje, kao jedinoga orga¬ 
niziranog oponenta, poduzimala je različite represivne akcije kako bije uništila, oslabila 
ili stavila pod svoju kontrolu. Komunisti su u ratnom i poratnom razdoblju ubijali, pro¬ 
gonili, uhodili, sudili i zatvarali svećenike, rušili crkve i palili matične knjige, knjižnice i 
arhive. Brutalnom propagandom i neistinama pokušavali su kompromitirati Crkvu i sve¬ 
ćenike. Poticali su unutarcrkvene sukobe i taktikom tzv. diferencijacije dijelili svećenstvo 
na »podobne« i »nepodobne«, odnosno »narodne svećenike« i »narodne neprijatelje«. 
Malobrojnima su davali odličja i društvena priznanja, a mnoge su sudili na dugogodišnje 
zatvorske kazne. Položaj Katoličke crkve u Bosni i Hercegovini bio je teži nego u drugim 
jugoslavenskim republikama. Svećenici su osim za katoličanstvo bili »odgovorni« i za 
hrvatstvo, koje je u BiH bilo gotovo u potpunosti izjednačeno s ustaštvom. Veći dio sve¬ 
ćenstva, kako dijecezanskog tako i redovnika, poštivao je crkvenu hijerarhiju i uglavnom 
se ponašao po uzoru na nadbiskupa Stepinca i biskupa Čulu. Nespremni na kompromis s 
mukom su preživljavali, ali su svojom žrtvom jačali vjeru i ugled Crkve u narodu. Jedan 
manji dio zadovoljavao se dopuštenjem uređenja crkvenih zgrada te podizanjem životnog 
standarda svoje zajednice, besplatnim liječenjem i mirovinama. Jedni su u prvi plan stav¬ 
ljali duhovne, a drugi materijalne vrijednosti. Svi oni bili su uvjereni daje upravo njihov 


1980., dakle kao 14-godišnjaci i 15-godišnjaci u »strogoj konspirativnosti« djelovali s pozicija »hrvatskog 
nacionalizma i separatizma«. Još kao srednjoškolci su »pisali pjesme izrazito neprijateljskog sadržaja«, cr¬ 
tali su »nacionalističke i ustaške simbole«, a kod optuženih je pronađeno 27,5 kg eksploziva, koji su tobože 
namjeravali upotrijebiti za »izvođenje diverzantsko terorističkih akcija«. Zapravo se radilo o privrednom ek¬ 
splozivu kojim je otac jednoga od optuženih uređivao gradilište. U Informaciji piše i da se »direktna i snažna 
indoktrinacija školske omladine ostvaruje na nastavi vjeronauka, kojega drže svećenici specijalisti za rad s 
omladinom«, a posebno fra Jozo Križić i fra Jozo Zovko. Na optužene su »poticajno djelovali oportunistički 
stavovi i ponašanje« nekih profesora: Mije Tokića, Stojana Vučemila, Branka Zrne i Mate Kelave. 

156 Mirsad D. ABAZOVIĆ, Kadrovski rat za BiH (1945.-1991.), Savez logoraša BiH, CID, Sarajevo, 1999., str. 
162 i 351-352. Abazović je krivo zbrojio i naveo 291 dosje, umjesto 301 dosjea. 

način rada najbolji. Historiografija će s vremenom utvrditi njihove društvene učinke. Na 
teologiji ostaje ocijeniti koliko je njihov rad utjecao na ono prvo i najvažnije poslanje 
Crkve, na posredništvo između Boga i čovjeka. 


Summary 

PERSECUTION OF CATHOLIC CHURCH1NBOSNIA AND HERZEGOVINA DURING 
THE COMMUNISTRULE (1945-1990) 

Communist Party of Yugoslavia interpreted Marx materialistic phi!osophy and his thesis 
that religion was »opitim for the people« in radically vulgar manner. Consequently, they 
fought against religion and against capitalism as the root of the religion. This »struggle« 
was quite beyond a »philosophical category« including brutal physical clash, which was 
actuall}’ extermination of the opponents. In order to construct a new order and their rule 
in the new Yngoslav State, gained in the aftermath of the World War II, communists sought 
to change people’s minds, which they considered and called »masses«. The first stepping 
Stone on that path was elimination, or at least weakening, of the Church and subsequently 
imposing atheism. On the other hand, Catholic Church opposed this new social regime 
andpnblicly emphasized its deep anticommunist stances. Thus, Church, as the only organ- 
ized ideological (i.e. political) opponent, led a harsh battle against communist regime. 
Consequently, in Bosnia and Herzegovina this uneven struggle often turned into terror 
against Church and its followers. 

KEY WORDS: Catholic Church, communism, Yugoslavia, Bosnia and Herzegovina, Cro- 
ats, repression. 

